
TALATCHENGANI 

Ian angni skanggipa sechenggipapoedo ki-tap ong-a. Poedo 
seanirangna angni gisik nangbeaniara ku tangko nambate man-na jotton 
ka anioni ong baaha. Ku tang ong genchimoba ku-tangni me suani aro 
ningtuaniko masiania angna namen rakbegipa ong-achim. Angni College- 
o poraimiting salrango porainmskarang aganronga mai namgnina Achikkuko 
(Garo) poraigen. Indiba lan namen dalbea Achik chadamberangni gualani 
ongchongmota. Daororoni chadamberang kutangko namedake skie rana 
simsakbreja ine nikna mana. Pagitcham Poedo Segipa Pa. H. D. W. Momin 
agana, “Darang do ’an ku-tangko knatonikbata ina:" A chikrangan 
kutangko ripingna gamchatnikjaode gipin jatrang Achikkuko ripingna jaku 
degenma! landakgipa rabianiko gisiktango mane anga la chonbegipa poedo 
ki tapko sena a bachengaha. 

Poedo seanirangko Achik manderang bree poraina gisik 
nangbreja me ma sia. Indiba poedo seanirangan bang a manderangni gisiko 
nangebata aro ka tongo dongkambata. Indake saniba janggi tanganio 
nangeamchi seanirangko ning tue chanchi-bewalanirangkoba naata aro 
basakoba uni janggi tanganiko sol na repna man pila. la segimin poedorang 
badita manderangni janggi tanganio jakkaltobegipa ong-gen uko angama sina 
amja. la segimin katta bichongrang angni janggi tanganirango 
chanchianirangko naatbeaha; unigimin poedo seaniko namnikgipa aro 
chanchibewalna ranta ka-gipa manderangna gisik nangataniko 
on chongmotgen ine ka donga. Minggipin, ia chasongni bang bata A chik 
poedo seanirango gitcham chasongni sebewalrango ongbata ine nika. Aro, 
maambin’ kattarangko jakkalbrejaha me nike iandakgipa kattarangko angni 
mitam poedorango ra gatpile seanirangko dakaha. la seanirang 
gimaangenggipa A chik aganbewalrangko ripmganmaba dakchakgen ine 
kadonga. 

Ku'mande-Ku'jaleng me ia poedo ki-tapko donani 
miksonganiara, ku-sikan gamchatbegipa jatrangni warachakani silchidare 
aro rama-jalang ong-a. Ku-sikni gimin jat aro a-song atchia. la poedo ki-tapo 
adita bilsirangna an-tangni see chimonggimin poedorangoni 
mingkolatchisako chapa ka-atna baseaha. A-chikku sea-jotanina on-timinti 
on-gilpana chanchian baksa kosako janapgimin miksonganio ia poedo ki-tapko 
chapa ka-atenga. Ku-ritingko see rakkianichi jatni ku-sikko ripingna aro 
ku-sik silroroan baksa A-chik jatni sea-jotani ku-gipinni sea-jotanirangmung 
apsan gadango ong-bachina. Angni sika A-chik Ku-sik Tangbangchina! 

Pa. Mir Koknal Marak, MCS, 
Upper Chandmary, Tura 

AGANDAPANI 


Pilak ku sikrang aro jatrangon Ku ntingogipa sea-jotani ba oral 
literature donga, .lekon, ku sikchi aganntinganichi chasongni chasongna 
donriknkanga. Oral Literature-o bang a rokonini sea-jotanirang gnang, 
chongmotan, golpo, rokomantini poedo seanirang, minganirang, poverb, 
folk gitrangkoba man gopa. A chikkuoba dingtang dmgtang rokom 
aganritingao ripinggipa sea-jotanirang donga, jekai, katta agana, dani, doro, 
ajea, kabe, folk gitrang, golpo, chera nng ani, aganme apa, aro uandake. 
larangan chasongni chasongna pagitchamrangni ku ritingchi ripingbagimin 
A chikrangni gam ong a. 

American! Baptist missionary-rang skia man gipa A chikrangna 
Grammar, dictionary, aro primer-rangko A we ku sikchi seaha. Jekon, 
A chikku sea-jotanina ra gatgimm standard ku sik dake jakkalaha. Sastroko 
peanio aro mondolioba Awe kusikkon jakkalbataha. Uandake, Achikkuo 
pilak sea-jotanirango A we ku sikkon jakkale giproroangaha. Indiba 
ku-ritingchi ripingbagipa Kuntingogipa (oral literature) sea-jotani, sena 
jakkalgipa A we ku sikoni dingtang ong a. landakgipa rokomni A chikkuo 
sea-jotanirang bon-kamgipa 1 9-gipa century-ni bakrango bangroroaha. 

Traditional ba pagitchamni sea-jotani aro Lekao Segimin sea-jotani 
(Written Literature) gisepo adita dingtanggrikanirang gnang. Traditional 
Literature ian aganritingbagimin, uni theme ba katta bichongko A chik 
manderangni u igimin, chasongrangna bebera gipa ba myth aro archetype- 
rang, namnikgipa epic poedorang, aro uamangni uigipa legend-rang onga. 
Minggipinara, lekao segimin, saksa mandechi segimin, segipa mandeni 
bimung gnang chapa ka atgipa ong a. Aro, lekao segimin sea-jotani lan 
segipa mandeni chanchiatango banaigipa, an tangni donggimin katta 
bichongo, an-tangni serongbewalo, aro jakkalna namnikgipa ku sik ba 
kattako jakkale saksan mandechi segimin ong a. Indiba pagitchamni sea- 
jotaniara ku-sikchi aganritingbaanio on-rikrikbagipa, uko sawa sechengaha 
u-ija, aro segipa mandeni bimungko u irongja (anonymous author). 
Ku-ritingogipa sea-jotani (Oral Literature) ian jinmani namnikbeanio 
tangbange rakkigimin, uko jinmaan uia, aro uan jat gimikni gam ong-a. 


6 



Lekao segimin sea-jotani lan segipa nokgipani an tangni 
chanchiatango (idiolect) sea, uni seani bewalo (style), poedoo ba ku akmao 
seam gimin rokomko dingtangmancha maekani gnang. Indiba Ku ritingogipa 
sea-jotani kattako jakkalanio, aganbewalo ba rokomo dingtangani komia; 
mama landakgipa sea-jotaniko aganbewalo rakkiani gimin aganritingachi 
dongrikrikgipa, aganako knae gisikoniko agannkrikgipa ong skaa. Indake 
lan knarikrikanio npingako man-gimin onga. 

Pagitchamni (Traditional) aro Lekao Segirnin (Written Literature) 
sea-jotanirang apsan ku-sikni sea-jotani ong-oba la minggnian namen 
dingtanggrika; mitam pagitcham lekako segipa manderangko grongrike 
sandiamko daknaba chol dongjaha. Leka-pora gnanggiparang A-chik 
pagitchamrang Ku ritingogipa (Oral Lileratuie) sca-jotanina bate 
ku siktango ki taprangko seanina gisik on-balaha. Indiba Pa Jobang D. 
Marak aro Pa Simison R. Sangmaoni a*bachenge ku ntingo aganrilinggipa 
A chikku sea-jotaniko kolame seaniko a bachengataha aro uni 
gamchatanikoba ma sibataha. Uamangni ja mano Pa Dhoronsing K 
Sangma aro Pa Dewansmg Rongmuthu A chik Folklore-rangko chimonge 
ki taprangko chapa ka ataha. Uamangko ja rike Pa Aldrich Ch. Momin 
aro Pa. Mihir N Sangma A chik jalni dakbewal (culture) aro mamani 
bewalrangko am sandianiko dakc aganani aro minganirangko chimonge 
kitaprangko nakatchengaha. 

Pagitcham (Traditional) sca-jotanirango Pa. Monensing R. Sangma 
Ku ritingogipa A chikni katta bichongko (theme) ra e poedorangko seaha. 
Pa Mir K Marakni poedorang Pa. Monensing R Sangmani poedorangoni 
dingtanga. IJni seam katta bichongrang (theme) ma gitcham-pagitchamni 
bcbera anirango pangchakja, uni seam bewalrang aro ku sikko jakkalani 
ku ritingogipa sea-jotanina sepanganiko nikna man a. Indiba an-tangni katta 
bichongo, chanchiatango, an tangni jakkalgipa ku sikko done aro an tangni 
seani bewalo (style) seaha. 

Pa. Mir K. Marak, ia chasongni saksa kusiktangko mande ra-gipa, 
gamchatnikgipa aro u-ina sikgipa ong-a ine ma*sina man a. Uni College-o 
poraimitingo porairimskarang Garo subjeetko skigipa dongjani gimin Garoni 
pal Alternative English-ko baseaha. Indiba ia neng-nikanirangko changija 
Ku siktangko gamchatnike, mikkangchina namgni ong gen ine chanchie 
Garoko baseaha. Indake A chikkuo seanina gisik nanggipaba ong-aha. Uni 

segimin poedorang miksonganiko parakna seskelanisan ong ja; indiba 
simsake, miksongatangkoname talatna somoi rae, parakna jotton kaaha. 
Mesokani gita - “Anian’ Ku sik" poedoo ua ku siktangna ka saani, 
gamchatani aro knatoaniko de doe aganaha. 

Poedo segipa Pa. Mir K. Marakni seam uni an tangni bewalo 
(style) seaha. Uni seanirango A chik pagitchamni sebewalrango 
seaniko(characteristics) nika, jekai, makete seani, morpheme-rangko gital 
dake dondime katta gital banaiani, namnikatang gita, uni chanchiani aro 
miksongatangko parakna, kattarangni ortoko apalbatatani (extension of 
meaning), agananiosan donggipa (spoken language) kattarangko ampiltaie 
nangam kri jakkalaniko nikna man a. 

‘Kakket’ poedoko seam bidingo indake mesokna man gen, katta 
agana doroani nting gita, indiba inditan la ritingrangko ma kete sea. la 
ritingrangko dokbadale sena man gen, jekai, “Kakket” ipocdoo - 

Salni teng a teng rakjake, mikbokanio, 

Dongja sandiani jattang anchitang 
Dongja baseani ma a-no me. 

Chipkamatjokkarin’ suka sakni, 

Suakama dikdikon dongkamgijanirang, 

Bangbango gitchoe pangchakam gri; 

Tangbingbanga skatgija bal bala baksa. 

Methapor simile aro symbolrangkojakkam ritingrangko kan dikatna aro 
ma-ketatnajakkalam, jekai, 

Miknian sal jadil sue katong silgrakkoba. 

- “Chadamben’ Gisik” 

Rakkia A-song-chiga, Niamko mikchepja, 

Dangtapja on-titi, jotdikja saksaba, 

Mikkongjim-jatakkim, chiindik Kosi. 

- “Ang’ A'chuna” 

Ku-ritingogipa (Oral Poetry) poedorang gita katta done function- 
wordrangko jakkalani. Uni seanirang chanchiatangni bimangko (Image- 
rangko) jakkale ritingrangko donani, jekai, 

Chri goa wa-pong sika, nang-chin’ chengonin, 

Tosusao nilga-sokja bilak-wa-sabatako; 

Saljra-wal jra manden’ mil-am-sanggin, 

Gh pilakba jegala nang-ko. 

- ‘*Katta-ma" 

Balbaode simildingding bal attamgrogro 
Riprang-riprang sachie ge a pattal mijaman’ salirang; 
Salmikkang pindapana mesokon’ jajong mikkang 
Ripamchin’ npokpatodebokso; 

Teng-chaka mikkang gamgipan’ kusini. 

- “Bi’san* Salrang” 

Gisik matgrik, dimchang do-mesal 
Gekgakate bekbak, ringgamate a-bokatda! 

Mikselate tusidimua srmgsrang 
Agan-toreatna agipmmung 
Rasong chae a doktangna. 

- “A'baku Salsani” 

Mitam ntingrang Image-rangko jakkalani aro parakanirang Kuritmgogipa 
(Oral Literature) gita onga, jekai, 

Mikkang sona piljaoba 
Kni kaset dimrimjaoba, 

Nika mandal bibal gita, simil 
Mikgil watre bijak gita, chimil. 

- ‘‘Chadamben^ Gisik” 

Gital Kattarangko done dingtang dake jakkalani, morpheme-rangko gital 
dake dondimanichi poraigiparangni gisikko salam aro ka-srokatani, jekai, 
Nio nikrakja, O! Chonbea Noktopsa; 

Nito-gamchatjaoba, chingchet ringrangjaoba; 

Dreja-gumdeja mikkang bimango. 

Nika Taruk-Tambuk gita, 

Jame jasokja un’ gamchat-ting akode; 

Ma-si niksokatja gisik dringoniko 
Nika galchipasan niato tang-tang. 

Donbae janggil nambat-dongtoako 
Ja-rea miksonge chonbeoba jatna mingsa. 

Mingja chonnikako, chanja mamungkoba. 

- “Janggin* Noktop” 

Ka-suang jingjang mikchi 
Aknearongrong wilwil akibirong; 

Bingrakja kagiling bal-somoini 
Rusia chanchigijan, ong-jasa angni, 

Salmit-balmitja kamtango. 

- “Ang’ A'chuna’* 

larangna agreba gipin gunrangko uni segimin poedoo gnang ine 
nikna man-a. Uni pilak sandianirangni gimin sing-jike aro talate seode aditan 
bakrokugenchim. Man-gope, agangenchimode, uni poedo seanio miksongani 
aro kattabichong (theme) baksana minggipin gunranga rongjrigipa, changsa 
poraianichi miksonganiko ortoko bikote mesokatna amja. English Literary 
Criticism-o pil-taitaie chu gimik seani ba content aro katta jakkalani (term) 
bidmgo jera ra-giparang aro chanchie seanirangko dakgipa (Critical 
Essayist) minggni gunrangko janapa. Kattarangko jakkalani, figure of 
speech, rhymer rh3^hm aro ritingrangko rika namnaba gnang; indiba uarang 
chu-gimik seani ba content-na gamchatbatja. Poedo Segipa Pa. Mir K. 
Marakni seanirango ia minggni gunrangko simsake, apsangrik suala gita 
seaha. Uni basegimin kattabichongrang (theme) A chikrangni, gipin 
manderangni, aro a-gilsak gimikni obostarangni gimin janapaha. Uni poedoo 
seaniranga an-tangnasa ong -ja indiba pilak manderangni janggi tanganina 
kragipa aro kakket ong-gipa onga. 

Dr. Ma. Caroline R. Marak, 

Retired Head of Department, 

Department of Garo, 

North Eastern Hill University, Tura Campus 

A-CHIK BILCHAM 


Chanchion a-najimjim, 

Sko tingling saa; 

A-mang songmang a-gil pina; 
P’lakchin anagimgim. 

Ja-del bolchagimin 
Bibal bite niknasio, 

Ja-re ja-sokang 
Tong-sot tong-suangjok, 

Bakchot bakkuangjok. 

Jatna mingsing-mingganigipa, 

Mitapa gisik mikta sea, 

Ronggnk dingchik ku-rama 
Jakskang rimchenggipa gadang. 

Pilne kesu potchenggipa, 

Bidan Bilcham! 

Bidan Bitchri! 

Chisam a-natika, dram salskika; 
Miktuatja ku-tangna; 

Niseng kenmangija, 

Donggenoba neng-nikanirang 
Onnik-chonnik, komiatja on-titiba; 
Kramchi rangdul chaoba. 

Niksoama mikjuniangchi. 

Mite sa-gre mesokama, 
Gittmg-gittang Nang-na. 

Dikdik dongnasankon ine: 

Gisik ra-na mesokama; 

Todonto ka-e nigenoba, 

Hajal hajal samtangtango; 
Agangitchua Nang-nan. 

Bao Tuara Nangapa 
Pa-sim chiksimjama, Kamal namgipa, 
Komiama, Nang-ko san-a 
Gingsikatna ajok-samjok. 

Chapakata Sae-Mangga-Dina; 

Srik ritdik A-chik A-dok: 

Dongjaoba bimang-bikap. 

Gisik mongsik bidan'’ bimik 
A-mang-songmang gun. 

Cha-sipgimin a-an chimik 
Bibak gita A-chik jatna. 

Rakkipana ku-tang, ripingpana maiba; 
Salgin’ aski rongsa gita 
Pringprang attamprang; 

Sonan’ birong rongsa. 

Dimel dingtanggija jring agan-mesokao, 
Teng-kamatda ching’ ka-tongo, 

Chi waring ku-rama grikjang; 
Bingbangate similding biba 
Nitoatna A-chik mande. 

Balpakange balkol bal-ma 
A-nadil aram salgi a-sak 
Pring salni seng-baana, 

Do-o-mat dongmatgija 
Ching-chip-teng-chip, mil-mal gisik; 
Salgoa burung bibalan, 

Samjumang mandemangba; 

Dongmat chakmatgija. 

A-chik Bilcham! 

A-chik Ku-rang! 

A-baku de-at ku-tangna, 

A-chik ma-at miksrak-gingsrak, 

A-ding a-kong, A-song ki-tik; 

Chiring bisik, a-ma sagal noksik, 
Bilgrikmesokpana, ku-gipinmung; 
Ja-kuak wang-at Pante-Me-tra, 

Gale pa-pringa, kam gisik, 

Jagamate didiatda 
A-chikni mikkim rasong. 

A-SAK - JANGGI 

Salak-wachi re-ango, sin-karin’ nabao, 
Neng-tak rang-spean’ ja, gamgipana; 
Chi-gaa, samtom-boltom, nirok sampile, 
Rasong-kopal maikai, salrang sokbao. 

Attam sal ka-smange gitchaksri dakango, 
Balsri bal sriksrik pilakchin’ tom-tom, 
Jekjak rekrak, sarurang wa-mao; 

Gri darangba aiao! Nang’ gita. 
Man-pakanga ang’ chel ate durit drit, 
Nangjaang' guale, pilakon dingtang; 
Amja tona, kal-grikram nambata. 
Songadam nokadam manden’ kusim 
Nisengsoa ka-donge darangan, 

Tikkela one nambatako pangnan; 

Janggi sikata a-sak mandeni. 

Tangsek mejok-mejok, niato ‘sri bandildil, 
Pingopeporongronga an’ ka bako; 
Ronggriktangsima-an’ bigilrekbak. 

Gri pilakba an-chingsan! 

Ro-reng te-rokbalbal bimang na-a, 
Pongdingdingkni bijimjim, 

Baliping ‘srapnnokbal be-eno. 

Nikjagring duk, chelanga sambao; 

Sai hoho balwan’ dama dokana 
Gongnok dengnok mesaa unbaksa 
Salanga ang’ ka-tongko warekrek una. 
Waini jarambongo, aroba batkalesa, 
Sildapata ripamchin’ boksogim mtkkango; 
Pante me-tra chakmatja indaka attamna 
Sare ringa pilakan pangnan. 

Mikbuata dosutot wagilsi-mikgilsi, 
Gangbik-gangchal chel-beaonimangba. 
Kratchae kata raman’ chibitdekba 
Bokkro cholruru gurini 
Mesokja mikkangtang u’rang; 

Guale chrokman-a ring-rang; 

Wakidika niato saoba. 

Piksal den-oka mikboke kari, 
Ka-ronggitting-ka-mejaring ona, 

Rimitdak grengrokrok sin-karini; 
Srikmikemari, il-eng mojime ku-chil, 
On-taigen pil-taie changsa; 

Aroba ka-srok, somoitang sokbataio. 



ANG’ A-CHUNA 


Doangon a-chuna, ka-srok-ka-sinjrimjrim 
Salakding-an, neng-an gisepo, kusini unon, 

Re-bae chong-chong on-e changsatai aroba. 
Kal-grik-rim-grik dakgrike, 

Bildoe salgi-a-sak aramsako; 

Mesoka an -tang an -scan’ suakako. 

Gitchoe bangbango arammung 

On-e rimchaksoa ronggrikdaldal rinokbal; 

Nitobata ka-sae ‘bri kotip kaode boksoso. 

On-e nambatako, gri basea! 

Nitoani ong-ja indiba nang-on, 

Ka-srokani, mikkim rasongba; 

Man-ja gipino ang’ nang-osan. 

Bijimjim chikjim, chaata mikkim chigani 
Paraka an-tangchin’ a-ani rokom 
An-kringe bimang, bawange danil, 

Ra-chake u’rang sikwil-dawil, balman’ ra-biako. 

O? Kimbrin’ grim simdimdim; 

Ringgamat rasong, A-song-chigatangni, 

Dare-chiring, bolgrim rong-grim; 

P’lakchin tangsimbokkro ronggrikj injin. 

Rasongga, aiao! Nang-nan — 

Ro-ding-pongding, mri-mra songjinman' bolgrimrang 
Sokja tosusao, tari-donnudapgimin nitoatamo, 
Rang-sitsokja ang’ u’rango. 

Dimelgipa bimang, prong kimilan’ balwa; 

Bilgrian su-chimmongon’ pingop>e be-eno 
Ka-srokja ka-tongna, mikchaa gri mikronna, 
Chu-ongnikani bao gisikna. 

A-gipin-songgipin badeja nang-ko, 

Apala gisik ka-tong Ma-ambin’ basea 
Seoke maadi a-dok dongtobata. 

Ma-sian’ sripe pindapa niksamsoaniko, 

Gamchatja u’rang seng-an jagringo. 

Chasongni seng-an, dakdapanio gangbinga, 

Dal-bata jringbasalni dake u-ianina. 

Agana katta, Pagitcham chasongo 
Rakkia A-song-chiga, Niamko mikchepja. 

Dangtapja on-titi, jotdikja saksaba, 
Mikkongjim-ja-takkim, chi-indikKosi. 

Nikatoba a-nalsan’ nitoako, on-oba batkale, 
Mojim-dongtoatja ang' gisikna. 

O! Kimbri Aman’ Song — 

Mesoka an-tang duk-mikchi salantio; 

Nabae kamrangchin’ ong-telaiani. 

Ka-suang jingjang mikchi 
A-knearongrong wilwil a-kibirong; 

Bingrakja ka-gitting bal-somoini 
Rusia chanchigijan, ong-jasa angni, 
Salmit-balmitja kamtango. 

Gimaa u’mingan amiong be-eno, 

Man-dapja kusi, na-a ‘gri ong-ao. 

Srik-mikrakja, nikprotja seng-badeako; 
Chotkningata gisikko, Klengsi-Klengmal gun, 
Niuaton’ ang’ kelkio mikj rang] rang; 

Aiao! nikata mairong amjake. 

Ma-ambin’ grong rimroke ba-ako, 

Ma-bitchin’ simchi toptope neng-ako; 

Don-e kopgranggrang gisik ku-manchia; 
Ga-akdapgni stil rongmisi gri chel-atna, 
Balbojengjeng ku-agana, kam kattao, 

De-o salna sokako, 

Pino a-nagipa, A-song-chiga. 

A-mitim dakre chinchin; 

On gipa ku-chimit, sa-atdim bokdimdim. 
Rurongmirongbol, karin’ jakmikepao. 

Songreo watmatangja, songgapang gipin chigana, 
Janape re-baenga, sal-somoi nang-nade. 

Inmana maina wai! 

Bitchitangko rongrue, bi-satangko rongsate; 
An-chi toka kimil pa-a, mikbokan’ jagringo; 
Dongkamja pangnana, ong-ja rasong mikkim 
Ma-sija seng-an’ grimo, badea chasongni u-ianio. 
Dakdapani chasong, O! Nang’ gita. 

Sokjawa tosusao tari-donnudapgimin nitoani. 
Danang! Ampaja mande sisimakpile jottono; 

Bon -grama bil-jak, kramchi rang-gam. 

Ka-dingsmite mesoka nike manden' kamrangna. 

Niona a-aning gadangtang, ong-telanio, 

Tikkeloba mande ampaja rekrek, 

Ka-srokbata O! ‘Bri Aman’ Song. 

( 1993 ) 

JANGGIN’ NOKTOP 
Salki birong mikmake ding an’ gisepo 
Dongtoata sokbae srian’ balwa ka-sinjrim; 
Gapakusiniranggitchoeun’ baksa, 

Mikjumangkusin' wariosripe 
Re-ata salrangko dongama maiba. 

Nio nikrakja, O! Chonbea Noktopsa; 
Nito-gamchatjaoba, chmgchet ring-rangjaoba; 
Dreja-gumdeja mikkang bimango. 

Nika Taruk-Tambuk gita, 

Jame ja-sokja un’ gamchat-ting-akode; 

Ma-si niksokatja gisik dringoniko 
Nika galchipasan niato tang-tang. 

Donbaejanggil nambat-dongtoako 
Ja-rea miksonge chonbeoba jatna mingsa. 

Mingja chonnikako, chanja mamungkoba. 

Daka chi-rok-pa-rok agana bebesusu; 

Somoini dikdikon donatin’ ja-ga 
Ka-giting sal jakmikchi gri dondika; 

Gimala damtonga ja-dil-ja-pang grian, 

O! Janggin’ salkode, cha-tota Nang-on : 

Rang-raa miten’ cholbibrao katchin’ choldualo, 

Kingkot jrengminik bengatotatoba; 

Be-sotako sokchue, ga-akako wa-gate, 

Sengsoa mikchi chiwaringe wachi totak salna. 
A-grip-chigripgrimbolman’ wilwilao, 

Bolmani cha-minokao nikrakja gipin bolrang 
IDongpenga wilwil-dawil samba-sambeng bol bi-sako, 
Pingope andalgripghp, chi-indik salmikchiba. 

Dal-rakja dengdo-bakdo donga janggisaan. 

Da-a chonnik indioba, gamchata u’rangba 
Gnang skiani u’mangni janggio. 

Dal-beoba bimang ja-takkim bolnima, rasonggaga 
Andalgrip mikkolsim bal-mikka satbaana 

Ka-gitting chrike stil rongmisian salo; 
Bilmaneondapbataa-gipin’ bolmao 
Balwan’ nachrake kal-ana, saksela cheksirang 
Nangaha tugopna be-entangni sasono. 

Nikrakjaoba bolbi-sa, gongdol-choknokeba rakkua 
Aroba chadoe, mangraka somoitango pil-sa. 

On aha, O! Janggin’ Noktop, Na an’ ka-dimean chimik 
Bilko on-jok skie chakchikan’ bimik; 

Gualja Nang-ko, O! Janggin’ Noktop 
Waladik-saladik, salak-ran-chet neng-nikanirango, 

Aro stil mikkan’ sal-somoioba 
Man-pak-salpakja asak balmandurioba 
On tokoba roktok, salrikama sal-jako, 

Man ama sretatna, O! A-gilsak Re atgipa 
Dakdapanirangchi jujaate, champengoba rama. 

Rimginchia gri basea; 

B’neka pangnana, somoini jakmao! 

Sretja dakrongao pilaknan apsan. 

Waljatchin’ walnimako batbae sipsap 
Pnng salni a ko bitbae prubaa gita; 

Dongdamja apsanon, sokbaa changsatai. 

Sku tongjang bimik barang 
Damota karitango sikate janggi 
Rongsik-mongsik te-sapa bite 
Mikchin’ chi-wario sonan’ bite gita 
Sol-a-repa dukni ku pachi matsrama, 

Pataha mingnama gunko janggio 
Salsa neng-ani chasongna cheani, 

Nokgipan’ jakmao u-igimale dakani, 

Mitelbo ukosan dakaha namako. 

( 1988 ) 

CHIJANGGIN’ KA-BAK 
Saljong krok salana, ruram wa-pe sikana, 

Chadobaon’ Nang’ ka*bakoni; 

Balipingsimildingku-biban’ mikmak, 

Ku-dimpakon’ ang’ mikkango koboksru; 

Janggi sika, gitchobaon’ balwan’ choachi. 

Anseng bilakani greng-beenna 

Gamchatbea u’rang bata sonan’ birongnaba. 
Balwan’ adil bobetana, wa ma bangsi sikon; 
Chadoe songrepaka, mmgja a-ding-a-chik, 
Riprang riprang bolbijakrang katchae mesaan’ 
Nika kusin’ mikchiko chirot-chichot be eno 
Salja-dil bu-protangon urangko pipake; 
Salja-askini teng-a gita nika Nang’ kabako; 
Teng-chakeon’ u’rang ang’ mikrono 
Tom-tomani, dongtoani, gisik-ka-tongna 
Dongama nambata samjanggi, O! Nang’ gita. 
Sinjrimjrim gurimik chiga Nangni 
Dongdamja indioba, songrea karitango changsa. 
Ka-gitting balroron’ bilmane jilpretbaanina, 
Pringprang gimaa, nikja ja-pa-ja kol san-a; 
Simchikchik rikrakrak bimang rongchepon; 

Nabaa an-manglong, rongding-pongdmg dandak, 
Bawange jakko, rimchake angko : 

Tusie ka-bakon’ guale an-tangkon; 

Bi'sa-desa, dal-a-raka 

Dongja mikkang nia, gri ginal chana, 

Janggi tanga Nang-on’ a-dokantin’ dedrang; 
On-anabae, mittanga janggi, 

Ring-e janggin’ gitko, re-ate salrangko. 

Salgi-a-sak mikkolsimsim 
Ching-chet ching-chet goeran’ wingwangana; 
Kimil kimil a-ki mikmak 
Kobelsru mittakpru nika bimangko, 

Bikbo bikbo, kimko kimko, rongsikpile bimang 
Gimgim rairai, rasonggaga songrea katchae; 

Nika basakbade urang, songdu-sagal gita 
Niatode kimbrioni, dakjokai inmana. 

Bola-wa-a bojeng-bojeng mingja mamung gita. 
A-ran karin’ do-ga gret salana, 

Dongjajok kimil be-eno, nabataia simchik mikkang 
Grongode aroba attamo sal balsrio, 

Mikkang jajong dongnuoba salgin’ ka-bako 
Andalachi pindapao, sakni aski ring-rangana 
Seng-wat nokma roramani teng-chipchipana, 
Chanchiata sakni askirangba, bakdiltangma na-a; 
Dongjaoba nikna nina, kusi katchaani 

An-sengchaka nie jojretjret teng-ako, 

Ka-dangchake nika an-sengriri teng-chakon ka-bako 
Kusian gapa, chiga ringe songjinman’ dedrang; 
Re-ata attam sal, katchae Nang-mung. 

On-aha Na-an, katchaani chimik; 

A-songni mikkim rasong 
Mingsing-minggamani gun. 

Nikchinasakantin’ mandeNang’ mingnama gunko. 
Wingwange tusiatda, dedrangko Nang-ni 
Mumue ring-ate ka-saan sulrangchi 
Mittange rakkie jeona dongkua. 

Su-gimin mohor, gisik ra-an’ kalicb’, 

Dongkame ka-tongo janggi tangan sagalo; 

Jokbae salsa chimik gisik ra-ani; 

Agane katchagen ugita salrangko. 

MIKSONGA 

A'sak tusiengon chi-indik rekbakbak, 

Nachilo knaa ka-sroka ku-rangna; 

Mikraka, chakmatja u’rangni sokbaana. 

Jekjak- rekrak katchaani, 

Ring-an sakni do-drangni. 

Salangaang’ gisikko 

Nabae katchaan’ chimik janggini. 

Similding gingpang pring ka-sin bal balbaana 
Chitbae wal andalako, salki bret, 

Chipate sonan’ ginchi ching-chipchip 
Re-pak-dopak dake ang’ mikkango; 

Moate ku-chil, kusini mikkang 

Balsri balao mesae, ka-ding wachek dake 

Agan-golpoejanggin’ birim dikdik. 

Mikkang jajong naoba: 

Bimang ro-rengbaloba: 

Bimangna krae, kruoba ganding 
Dongkamja apsane pangnade u’rang. 

E>onga sal-somoi, nengnikanirang 
Duk-mikchin’ baljrimanirang. 

Bilsin’ kru toana, karin' ja-ku wang-ana 


( 1997 ) 

Sokeon chigaona songree, bilsina; 

Choldualo chagrongon, on-aha batnao. 

Rangge do-chelokona, kimde wal-sarean’ salna, 

Wa-kol bangs! sikaton, bobet-bobet 
Bolman’ duaring tingtokbaana; 

Choknok-gongnok, wingwang-bawang 
Balni katchae a-ko ‘dimu kitbaon; 

Ran-a an-chi ja-dil u’mangni mikkango 
Be-en an-tiktaka, bimang an-mesaka 
Somoina krae chinoba nitoe 
Nangaha okgalna tangsimbit kancha 
Grengrok be-eno, kratchaoba amja, 

Rimitdak, ku-simtek, jomrokmrok miki-it.ig 
Chapchengcheng, an-manggisie a-sak; 

Chimik-chisik, mikchin’ tingtotrang, 

An-chengari dandak, chibiman’ ka-bak. 

Rurongoba mikkim, chamoba nitoani 
Bijit-bijit chimani 
Chengcheng-bengbeng gapaoba 
Enging-engang p’lakchin; 

Tokoba kotapru rongchinga mikkango 

Auoba a-dimu chijengjeng be-eno 

Ka-donge sengsoa, Airokrak-Wachi-Toktak salna 

Himhimari ranbae, dingatode mil -am, 

nip-ilap salgi chapchap 

Satdapon pattian bimik 

Rang-spea, janggi sika 

Katchasoe ina “chi kambe suaknajok chibilbang ripitnakjok” 
Jakripat bandil tangsekchip namit, 

Re-baenga kusin’ pring. 

Su-pekonandalan’ a-gilsak,janggini 
Neng-nikani salrang chong-mot u’rang; 
Chiripjokkamrangchin’ chakchikan’ bimik 
Ong-a janggina nambata cholrang, 

Cham-oba milddm dikdikni 
Rurongoba ong-telaian, on-a-chinani 
Ong-ja indioba gimaani. 

Ka-pakoba chinronga nitoa gandingna. 

Uni rurongachi, 

Kea oko chango gital karini; 

Nabae gital, piltae changsa 
Gilsree bimang bijimjim jipbak, 

Dalroroa rongsik-mongsik; 

Nika mikkang janerao 
Dildilrara bijip-bijip. 

Ho! Agantoreate, janggina changsa, 
Minate wal, kadongsoan salna; 
Gongnok-gongnok, riprang-riprang 
Mesae balmung, gri matnanga, 

Dakaha namako janggini biding; 

Nengnikanichi skia 

Rakbata janggini mikkang salrangna, 

Silaha bolma gita, jadele 
Cheaha, mesokna a an dedrangna 
Nengnikanio atchia, tikkkelani gisik, 

An pake deko chu sokan’ chimik. 

Masia, nike namangni janggio 
Donua gun, jokbae chimik 
Silate gital miksongan’ gisik. 

JUMANG 

Simildingding balbaa bibani 
Kudimpake mikkango milcmak; 

Amjaoba nikjaoba ongbewal agilsako 
Nika dingtange gital salgisak ganda; 
Mumuananeng takon’ un’ ka bako 
Gimae a sako, chadoe aramsako, 
Askimung kalgrike, gipakejajongko 
Gri amgija un’ asako. 

Nika dingtange re a miksonge 
Sokpilon’ mikgitalo ongachimjumangsan. 
Tusijaoba nika sakantin’ gisiko 
Reo-rooba gimaa u’mingan, 

Dongkama chasipa gisik ningo; 
Dakoba-rikoba sikata, agana gisiko sriksrik 
Ongama ian maiba namgija! 

Naba-re bae nambata ripeng chacha 
A nalsa-chinalsan’ nike chu sokako 


( 1999 ) 

Mandera-a aroba mikkitn-rasong; 

Bitbae sokbae gisik a-ningoni, 

Chong'chong mesokjaoba niktaia jumang! 

Songre-songgabate nike daka-rikako 
Tikkelachi kea-bil-ako janggio u’mangni. 

Dekikie agana, O! A-gilsak jumangsa . 

Agan-golpoe salanga jumangni a-gilsak ringrang. 

Changa-sapa, bida-budi gisik chianing, 

Mandeskan’ janggin’ kam 
Sing-mana gisiktango amjawa maina! 

Man-ode gipinrang bikbak 
Ga-bat-bilbate rong-ma-rong-te janggini; 

Ga-su-me-sua rike a-gilsak jumangni 
Joksuemiksonga janggin’ rama, 

Sokchue-wa-gate jotton ka-anichi; 

Nipile nikata, ong-ja ian namgija. 

Rikodekingkotchanchian’ bimik 

Kramchi rangdulo rikgimin songjinman’ jumangni; 

Chiningo chol-rama ta-dingding. 

Be-en pile mikgital manden’ janggio 
Jagring jumangni rikgimin songnok. 

( 2003 ) 


MIKCHIN’ BOLI 

Tingtotsa tingtotsa chimik nangdime tom-dake, 
Pil-ata warekrek ‘Aima-Ditema’ 

On-a dongtoa kusi, gisik ka-tongna 
Neng-taka mande nang-ni ka-bako. 
Ka-sinjrimbalsrian’ chibiman’ nkamo; 

Ripeng daka jorebake manden’ gisiko; 

Re-bae salanga srip-srap uan. 

Un tingtotrang tipgenode: 

Jringbasalna ran-genode: 

Dongkugenma boksogim dare-chibimarang, 
A-song kosi manggisie a-kneaigenchim; 
Rongjanggi sikgija salki dingaigenchim 
Aram gita simdapgenchim a-sak bimang. 
Gamchatbea birong gita ong-kata urang 

Manden’ teng-a wari tu-beaoni; 

Nambata sam uan, gisik ka-tongna; 

Tom-toma dongtoani be-en-bimangna. 

Nika nang’ nitoako duk-suk grimo, 

Paraka, donnu-donchangija an-tang gunko pangnan; 

Dongnuoba mikronna, cha-sipanga gisik ka-tongna. 

Similan ’ bimik, bata mur kunduruna; 

Merae doange bal aramsako 
Ring-atronga git gita ka-risri danang! 

Moatode knal gita nang’ tingtotrangko 
Ma-ate sul sala gri donnua 
Songrea nang-chin a-sak salgiona 
Segimin sonan’ kalichi, mitel-mol-molani 
Ring-gen nang-chin gitko manden’ janggi binm; 

Mikchin’ krongrangchirikgiminganchin’ jatchio, 

Dongenode boli prmg attam sal 
Un simila biba dring salgisakna. 

Pringantio ga-aka salgin’ manna gita, 

Janggi sika, cha-toani songree nenggipana; 

Bilak-wa-saani gisik ka-tongna. 

Chingchaatda, O Gisik Sakoni! 

Jrongate te-kagimin suurin’ ka-tongko; 

Un’ ginchin’ bimikrang, chi pil-a gita, 

Chimik chikare sale a-gisi grimona, 

Ku-sik uan Nokgipan’ A-song-chigani, 

Nangnika ukosan a-an’ dedrangniko 
Am-enga sakantin’ mikchin’ boliko. 

( 1991 ) 


KATTA SAMJANGGI 
Silang-a-chu bitgipa namsang 
A-ding-a-chikbiksip ga-bat chilgipa 
Chegipa pangnan ma-ate chalang; 

Janggin' gamchatani agana kattarangchi. 
Ong-ja mikkang-bimang, nito-daknanga salsani, 
Kosakgilgil nikani, somoisani rasongsan; 
Dikdiksana re-bae, gimaa salgipino, 
Chasongnadongkama, janggin’ kam-katta. 
Jaksok-rim-sokao nikengon samtangtango 

Chanchimana basakba ong-a ian maina; 

Dongjama dedrang A-chikni. 

A-gipin-songgipin’ sagal nalsan’ jatrango 
Kamrango u’mangni, samra-sampila kattachin’ 

Rika song-nokko, sol-a-repa nitoe janggi 
Rimrokana changsa, an-senga gisik krengani 
Toptopana chadoe, je gnang on tisa 
Katta samjanggi “Mitel-Mitchua aro Didiani” 
Tingtot-tingtot on-tisaoni chibasal chibima. 

Sikate janggi, tangsekj injin atchie chadambeni. 
Didie-aganebalmikkan’ stil rongmisian’ salna. 

On-e pangchakani, rong-brak chasongna. 

Sakni do-o-mat, a-sak mandeba 

Okkria ringna sika, tapa-nongana katta samjanggi 

Ma-chake-ja-dele, silroroa, O! Nitoe. 

Duk-mikchi jo-ole gisik a-ning dripdnp, 

Kam-kattako j attangn i . 

Silpa-dal-pana rasong-mikkimNang’ kurio. 
Satchimata Nang’ dedrango 
Sal mikkang dongnuon, aramchi kachipana 
Balpake-jitpake teng-ata bitbae salsa. 

Mikkang mandal bibal 
Ku-rangjokan’ sonan’ birim 
Mikselate, tusidimuako; 

Silchi sike, matsraman’ gisik 
Bilgrikmesokpana a-gipin’ songgipinmung; 

Chalang ganda misilgija 
Chuatna jattangko kam sakantini 
Nom-boke watgaljana, sengdame sakgipinna 
Kam sakantini didiachi sikdopana. 

( 1995 ) 


MA-AN’ KA-SAA 

Ka-ding-wachek doktope ka-saan’ jakrangchi 
Dingdinge-mumue kal-grik-rirngrike, 

Jakkile rimchale dechengo jaku 
Ja-delaha Nang’ ka-saan’ ka-bak kurio. 
Chonnik-onnikmikmikon mikchi jingjang-jingjang 

Samgual tapatan’ ganda, malmokan’ ku-rangna. 

U-sila mikchitang guale pilakon 
Jokpiie chimik katchan’ kusini pil-pal; 

Salak-ding an salrango mitange rakkia 
Jokbaechibasal samjanggin’ sikate janggi kringtak 
Donaha Dakgipa Nokgipan’ Nang-o, 

Ka*saan' Sagalko ka-tongo wil wal 
Bimchipa chibrim ganda, bijamaba badeja! 

Cha-a ringantio guaija detangko: 

Mikron miksong salo, peteng bora bita dako 
Wala-sala changija, sin-a-ding-a minggija 
Nang’ ka san’ Jakrangchi sinile dangtape 
Samra-sampiljok tugija-donggija 
Jawa gipin inoba-soloba nika sona rongsa gita 
Mikkang amak dalmang, be-en angal tokoba. 

Gamchata Nang na, bata hira-muktana 
Dakoba peo gingrara oko ki rara 
Dalatjok grong nmroke simchi toptope. 

Pante kal-ak nawalek chanchian’ gisikko 
Ka-saan, gisikchi agan-skie, sasono 
Donaha ka-tongo kenako Isolni Kattachi 
Nangode basakoba doke skiachi 
Nikaha nipile namgniko da-alo. 

Mittela Gitelko, pattiana Ma-an’ ka-saako 
Agansokna amgenma, seachi oikoro, 

Baljanggin’ balwagita, ong-a manden’ janggina, 

Ma-an’ ka-saako srena dongama maiba 
Gamchata manden’ gun, atchia Nang’ kurio. 

( 2002 ) 


KATTA - MA 

Chri goa wa-pong sika, nang-chm’ chengonin, 
Tosusao nikja-sokja bilak-wa-sabatako; 

Saljra-wal-jra manden’ mil-am-sanggin, 

Gri pilakba jegala nang-ko. 

Gimaatoba apsan, amja wal-ba-chiba, 

Mikkang janggii matsrama mang-mang na-asan. 

Sal teng-ao manden’ jagring rika gita, 

Watja-ekja sikapa janggi damsan, 

Nikman-rimana dongja, p’nikja mikkang chong-chong. 

Ranggitcham rikgitcham cha-songnan 
A-song-chiga, jatko mangrakata nang-chm’ 

Re-ekama saoba jakkale dingtangko 
Bakkua-tapuajakbikpila, an-tangchin’ 

Chu-onga nang-on pangchakja gipino. 

Rika songnok, jat manden’ a-song-chigako 
Chasongni-chasongna pilak jat mandeni 
Tingtotsatokaton’ gisik-ka-tongo 
Ama dingtangatna dikdiksano 
Bilakgipabilgrie, bilgrigipa wa-sae; 

Nika-nia dingtange, chanchia ka-donge 
Kalchi rudapan’ tol-asa. 

Tom-tomani, ka-ani sason bilding-bildango 
Chakatpilaniomiknion’ ot-e jaksi gunde; 

Mairong bil kattani 

Rikbo songnokko mingnama kattao 

Neng-takna manden’ jatun’ salakimo. 

( 1991 ) 


TINGTOTSA CHI 

Ding-karini ‘sri balwa nangana, oling-olapolap 
n-eng-pil-eng jipjang-jipjang moate bijak; 
Grongpakon’ nitoe balenga bibalrangko, 
Gongnok-choknok riprang-riprang chrokon, u’mang, 
Tobaria nang’ dongpaani, pate bibal ripok. 
Dongnuoba bimangtang mikronna, ma-sia be eno 
Mikkang chong-chong, paraka kamrangchi; 
Chanchiman-a maikaichim nang’ mikkang-bimang! 
Agana srian’ ku-rangna, tik dake, 

Nangea ka-tongo, bildt-bikit dongsiksakate, 

Nikjake nang’ bimang, sing-e-san-e nipana; 
Dangtapachi parake mesoka jakmatangko 
Gingsikman-e dingtanga manden’ gisik-ka-tong; 
Ga'akdapmn’ ka-tongo un’ tingtotrang taptap, 
Kildaton’ on-titi, ong-pila chotchruchru; 

Bitponge silgrak rakgipa ka*tongkoba, 

Surin’ tin-dak jronga, salni bibana. 

Ding-aton’ ka-saan’ bilchi. 

Chimaton’ changsa, similding cha-sipe be eno. 

Mikniachi paraka sulko ka-tongni, 

Rikaha songjinma killachi, ka-tongni dnngo; 

Mikmaljaoba bobil, gingsikate ripeng, 

Agana kurang gingpang e-ching biba, 

Nika wagam kitma achare, dubie un’ tmgtotrango. 

Nangpiloba ekgrikna jottono manden’ bilchi 
Rebuduchi wengwate, bengsi-bcngpate chringchrap, 

Stita ka-tongo, gualpila sripe wano; 

Tokaton’ rongsa, dongkama janggi tangana, 

Rikode songnok maibakai nang’ bitipo, 

Mangraka, nitoa, sakantin’ janggio 
Teng-chake mikkang, silate bimang 
Ong ata namgni manden’ janggi tangani 
A sak-salgi batgija, kusi katchaani salrang 
Nabae pringanti, ong-pila gital. 

( 1997 ) 


AMAN’ KUSIK 

Re-baon’ a-sakna donsoa janggi tangaona 
Ka-ding-wachek dal-baon’ Nang-ni mumue, 
Top-tope rim-roke, re-baenga salrangna; 
Agane skiako, saru mejeka gita 
Ku-aganako ja-rike tongting-tongtang dake; 
A-kitik salkitik dongama nambata chubata, 
Gamchatao sokja hira muktamangba. 

Tosusao amja Nang-ni nitoako 
Do-o-mat, a-brin’ chiring pilakan apsan, 
Aman’ ku-sik, knatobata katta. 

Donaha Nang-chin’ jat A-chik ine: 

Mitchia maina, ganpana Nang’ bimangko 
Jokoba an -chi jat A-chikni; 

Chonnikoba a-gipin’ songgipin’ mande 
Ka-dingstekoba Nang’ mikkang-bimangna, 
Janggian sipilgen be-enan bon-pilgen; 

Jokenga an-chi be-en ja-dil gimik, 

Miksil gitokranggol sko gisik mande, 
Chonnikon’ Nang-ko chipakkore satdapa gita 

Jakkinok-banggie, O! Ama. 

Songgipin’ a-gipin’ chanchian gisik. 

Ka-a be-a mikchi rakja agankugen maichi ; 

Nike u’mang kamko, nabaa gisiko 
Man eba aldu-mitangako janggi tangao 
Miknia maina, niri gisie, O! Aman’ Ku sik. 

Aganako knaode saoba, banoba gipin chigao 
Janggi sikpila be-en an-chi tangpila. 

Chile gate, mepal tine chuatna Nang-ko! 

Mina alae na-na chala su-e, dakgni kam 
Chanchigipa mandesal aro chadambe sakantini 
Tikkele namatpana am-sandie chol-rama salantio; 

Chakat! A-chikme-a-mechik, jakkile chanchigipan’ gisik. 

( 2003 ) 


PAGITCHAM BEBERAA 

Chingchetchet jretjret nikon p’lakchin 
Nikate chiga Aman’ A chik Song 
Pattiaha Dakgipa Nokgipa Isolan 
Chasongna krae silroro-namroroanikoba. 

Dongtoa-rotoa kambe pattal ‘bri silang-dare 
Jokgipa gimgimari, chiring-chibimarang. 
DongengonpagitchamA-chikni, andalan’ ja-kuo 
Nanagri brangengon norokni ja-gao. 

Teng-protjok Jisun’ Seng-a u’mangni katongo; 
Rajasimilan’ noksikoni ki-tikbri songsongantina. 

Pale janggitang mingja kena-sina 
Ching-chae Nama Kattan’ wa al bebera gipan ka-tongo 
A-dokanti gipangpile wilwilan chiga gipinna 
Rasongchaa nipile pagitchamrang kamrangna. 
Chimik-chisikran-ama chasongsa chasonggnio; 
Patigitcham ganda ong-ja kam bebera-ao, 

Jatrangna parakna, re-ange Nama Katta. 

Bao jaktuata, Pagitcham gisikko; 

Dakronge bewal tango donggenma chu-ongnike! 

Jisun’ Songnokna bate songnoktangko rikao. 

Tusigenma ru-utaona, ritchasa bilsirangna 
Maikai rasong chagen, agangen maiko. 

Gamchata janggirang Isolni nikao 

A'sak manden’ toromo dongja on*srepana. 

Nangaha grapna Isolo bi-e ke-ma 
Naatbo chimik apsan Pagitchamni gisik 
Gingsikate mikselatda, Rongtalgipan’ Gisik. 

Pagitcham gita de-na Kriston’ Songnokna, 

Mikrakbo, mikrakbo, dedrang Seng-ani. 

( 2001 ) 


GISIKNI KA-SAA 

A-baku wang-a ka-tong gisikna 
Nitoani gri indiba Nang on nitoani; 

Daknanggija gimaa, atchie nitoa somoisan ku-bibana; 

Am-beoba bimangko, mikrona gri mikbokani. 

Gisikni bilko paraka u’chisan, 

Maironga matsrama ra bigen maichi Nang ko; 

Ka-raka dingnoma baseja, bikpile apsan, 

Changsa gingsikan chasongnaba chamja ka-tongo. 

P’lakchin apsan, guala an tang chong-motkon, 

Dikdikon duknirang, naba kusirang, 

Sripe a-saktiirang, salgisak gitchoe unon; 

Sal teng suani gri ong-ama a-sak ring-rang. 

Atchia ka-saani Nang-chin suake joksue, 

Skima ma-ringa manden’ janggio nabaana pil e. 

( 1991 ) 


DINGCHIK GUN 

Mikbokatgipa pagri gita, mandeni nitoani 
Nio mikchikkima, de-o rongjria gun; 
Choldual-choldande namnik-ka*saani 
Cho-prua gisik ka-tongkon sruksruk. 
Chumbuknasan siiskako, ong-a p’laknan 
Bikpilate dingdinga sakantikon dingtang; 
Duramongni dringoba tari-tilongjaode, jringbasalna 
Nito-ma-gapja uaba pangnande. 

Mikkim rasong pe-a aroba nang-chin’ jrengminik 
Dongnuama daknang-nitoa, dongkamja chasongna 
Kiro sikja asal gri, jotton ka-anio gimik. 

Ong-grama dakdap ka-saani chinrangko 

Ginchia sal-somoini bilo. 

Pangchakama mikkim, dimelja u’rang. 

Mandera-a gamchatani niaton’ bil gisikchi 
Salanga gisikko atchiate ka-sa-namnikani. 

Gronge ka-tong sulmung ka-tongni. 

Melia nangrimajanggi tangana; 

Rika nokdang-ba-ku janggi tangana. 

Dimelon’ dingchik gun salsana bate salsa; 

Ka-saan’ ningtuani batroroebilsina. 

Nike chong-mot nitoani gunko unosa. 

( 1996 ) 


CHADAMBEN’ GISIK 

Mitel-mitchua, a-sak darang mandean’ 

Namnika ringpana-oppana un’ chijanggin’ chimik; 
Mikkang jajong pinikjaoba, ong-ate kaabean 
Chong-chong re-bajaoba, un’ bimik; 

Bal balboa simila pulni biba gita 
Gingsikajanggioun’ simila biban’ chimil, 
Dongjaoba bimang Moepa gita; 

Sokjaoba mikkang salgran’ ganda 
Ku-manchia wal-du kaa chee-ame gingsikachin. 
Silang dare a-ding-a-chu, wang-bae gisik-ka-tong, 
Mikniaan sal-ja-dil su-e, ka-tong silgrakkoba, 
Chimaton’ monggot, chirimk dapbek, 

Su-ahaon’ mohor, ka-tongni p’lengo rinnek. 
Kimalate salbaon pante-me-tran’ janggio 
Mikniachi parakon’ ka-tongni gitko; 

Ja-ku ga-an dedajok, 

Miknian dingtangjok. 

Mikkang sona piljaoba 
Kni kaset dimrimjaoba, 

Nika mandal bibal gita, simil 
Mikgil wa-tre bi-jak gita, chimil. 

Ba ong-jaode, Durani kinte borom 
Songdun’ na-wak ganda chi-rong! 

Bolgong matgitchak ganda 
Dimchang do-mesal gita, bipa. 

Nika u’mang janggio 
Knajaoba aganako chapchap; 

Tokgimin-nonggimin re-a-doa bewalon. 

Sima nia gita, do-chi goa chombak; 

Nika ka-tong dringniko. 

Muni pu-an’ dingtangja; 

Miknioba mikchara, melijaoba ma-gapa: 

Gingsikmane mikrakon a-jok-samjok pilsa 
Awili-palonggi ong-pila salsa. 
Wengimin-kagiminnikgijan’ buduchi 
A-gilsak bikpila chel-atna jottono 
Gitchoe-balboe ka-san’ wario. 

Nikjumangan’ chimilo,jitate ‘brikoba 
Jrobate sagalma, bildoe aramsako. 

Chap choe arammung, te-tapumung kal-grike 
Nio nikbitbata, ga-oja-wengwata, 

Katchan’ kusin’ chibisik, ringmane elbikbik 
Ku-ko wangchake, jakko badale 
Gitok ma-si ka-bak sosi; 

Ma-ate sundare, chadamben’ janggio 
Nabae ka-tongo teng-ata chimit 
Janggi tangao mingsa jo-olbae chimik. 

( 2001 ) 


BALGITO 

Tangsekchipchip a-bri a-kong gimik 
Pate ganding ritimkarin’ bolrango cheksian; 
Gitchak-rimit, tangsekriri pangantio sridim 
Teng-chake a-gimik gital bimang bilsina. 

Nika an-sengriri sokbaana u’mangni pil sa. 
Gipok, gitchak, rimit-tangsim nitoa mikkangna 
Balmung mesae chringchrap gongnok-gongnok; 
Pakkreo asonge aldu-mitangako somoini; 
Grengrok be-eno bilsina ganate ripok 
Somoitango salsa balaha nitoe 
On-e nitoa bimang nike katchachina. 

Srisri choana janggin’ ringko 
Nangchake satpake jrajra witwat-witwat; 
Merae balwao attam ka-sinjrimo 

Nabae-nikbae agane ku misi susat. 

On-ao a sakni janggi tangan' salrango 
Atchie chadambeni bibal changsa chasongna; 

Nitoe balako bibal katchaate nigipa-nikgipana. 

Apsanja nitoa amja talatna dingtanga maio, 

Ong oba be-en-anchi apsan jat mandeni 
Nitoanirang dingtanga donaha gunrang u’chin; 

Gri aratani nike-nie salantio 
On-aha katcha-ka-srokani chasongni kri kra-e 
Gimaoba sal-somoini re an’ baksa 
Salsana bale balchone somoitango, 

Chasongsa matchoto chasonggipin nabaa. 

Sikrepo balsa balgipin baltaie 
Dakaha nitoe Rugipa janggi-silchiko 
On china nitoe bale manden’ janggina; 

Nitoa bibalrangchi patejanggiko. 

( 2000 ) 


KA TONGNI SUL 

Ka-dingsmit gitchak pinaring te-rak, balsrin’ pring sikdikdik, 
Tengchak dadaea andalmitmat gisik dring; 

Pipoata sal gita nipil-chanchie da-nang, wakidikdik, 

Ma-si-u-iatchenga, dongtokang’ janggio; 

Il-engate ku-chil gingsikate biba, 

Bangsiwako sike, gongginako doke, katongna ringato; 

On jokchela-manggot, donggijan’ bingrika; 

Sal ja-dil sua somoini dikdikon 
Balbae bijit il-mik-ilmik, gn niksrapja. 

Kasrokringoba aramo gimaa, gitni sulrangba 
Ringrang duaring gamja uaba; 

Attam sal mikgitchak pinika piltaie ‘bri a-chuchi; 

Jaro-dongdamja somoitang, minata walkoba 

Giljrengjreng gital aloma il-ila, chinalsa a-nalsan ring-atan' sulrangchi. 

( 1989 ) 

JAKRURONGA 

Ong atgimin a-sakni ma-mantin’ bimangrang 
Rokam-dongkamja chasongni chasongna; 

Rebae-robae salsana nitoate janggirang, 

One katchaani sakgipin janggina. 

Janggin’ balwa balao songree sima-aritango 
Nitoe balaha an-tangni janggio; 

Namnikama saoba, ra-genma on ode see ra-na, 

Nikaha indibana-mangni janggio; 

Gilsree-an- sree j akgitcham bij akrang 
Nabaa jakruronge gital jaktapsi. 

Ankringe bimang grengrok be-eno 
Kapakoba gitcham bimangtangna 
Nina nitojaoba galatna dukni 
Jakruronge gitcham a sal gital bimangna 
Nangnika dakgipa Nokgipa mandeni Janggio. 

‘Sakni balmikkan’ jaksramana 
Jaktapsi bandildil nabae mese nachil; 

Bilsina ritime tangsekgil chimil, 

Ritime bij akrang cheksirang sokchue 
Jadela bolchae ja-takkim-jaktakkim 
Donggenchima griode jakrurongan’ salrang 
Ritimgenma bimik rurongjaode gitcham! 

Manden’ jangggi tangani gitcham salrang 
Chamoba bimang bilsini dangtapna 
Jrongoba bikap salsomoitango 
Jakruronge chamangoba dongrika asalgita 
Bingbangrika janggin’ gunrang sakgipin mandena; 

Ongate pattiani umang janggini 
Taria mesoka chol-rama chasongni. 

( 2004 ) 


NINGNI MANDE 

Aganoba jebasi nike u’naang, 
Chanchigenoba u’mang jekoba bingbang; 
Nika-nia gita potchipoba u’mang 
Otoba jaksi gunde, miknioba mandeko 
Nirikkie nang-ni re-a-doako 

Mitchi-mitchok agane katta chonnik-onnik; 

Amja ong-siatna, mitchiatna nang-ni janggiko, 

Rugimin sikgimin gisik silchi birong; 

Ong-a maikai na-a 
Chanchia gisiko maikai 
Beberaaha an-tangko Jekai 
Chongmot uasan ong a na-a an-tang. 
Dakchepo-onchepoba re-ako nangni 
Champengoba galonoba nang’ daka-rikako; 
Mikbu-miknengoba nike nokrik-nokdakako 
Galchip-galonoba noksul-songsul nang-ko, 
I>uk-mikchin’ dubiana andalsim mikmik; 

Bilgriata weng-waata dikdiksa baoba 
Cha-suana ningni mande katongo tiptip; 

Watgalgenma mingnama dongimin gunko 
Namat-silatna jotton ka-e an-tang miksongani; 
Jokbae-nabae chimik-chisik sriksrik 
Gisik a-ning janggi ningni; 

Amsandia cho-bil-kolame gisik noksik 
Chol-rama donpile namana miksongani; 

Sokchue wa-gate chengtaie dariani 
Nom-bokjaode mandeskan’ matnangana 
Watgaljaode chonikana kratchae timbang 
Ong-pila chol-ap ja-ku de-na nang-na; 

Dakpana namako mandeskana! 

Mandeskan’ chanchia aganani 
Ong-aija pilakan bebe pangnan; 

Ma-sia-u-ia bebeko gisiktang an-tangni 
Dimelja dingtangja chongmot gun mandeni 
Beberaani an-tangko chanchia gisik nang-ni 
Parakgen uasan salsao gunko mandeni. 

( 2002 ) 


BI-SAN’ SALRANG 

Srikbalsrin’ balbalbaana 
Man-pakbae chom-bak gisik ra-an’ warini; 
Nikate jumang ua gitcham salrangko, 
Atchie man-paja chua gadango 
Songjinma ong-paja songadam chonbea. 

Gnangama komiani maioba 

Toe-dinge nio amrikja da-nang songjinman’ kusirang. 
Sipsip-saisai balroron’ balbaana, 

A-ko ‘ditnu kitbaode kimil-dipik, 

A-bigil ran-chete bola-wa-a rimit 
Dongo-roo rotoja be-en an-mesakana; 

Re-e-roe burung bolgrim, 

An-senga sane do-o-mat ripengskamung, 
Chagrongode matchie chipu-matpu ine, 

Guala pilakkon’ rike-change bi-saskamung; 
Man-paode an-sengan’ suaka sual-antipae. 
Ching-chip-teng-chip duljaoba nok-jamrango, 
Dongjaoba rama-sorokrang ta-dingding; 

Wachin’ rama a-wek-chiwek, 

Bari-bagan, noksam-nokgil, daka sorek-sochek; 
Re-na-rona rotoja niato chibrek-dapbrek 
Sokpilaja-gitokramao a-dubek; 

An-senga re-e songni motor gari, 

Basakoba janggilsako gadoe matmani; 

Chonnike chibrek-dapbrek ramako songni; 

Katchaa indakeba bi-san’ salrango. 
Andalmikmikka-ki-rangki balmikkan’ aramrang, 

Kusi ong-soa bildengdenge jako chamburamung 
Dakbaoba il-ip-il-ap goeran’ mil-am timtim; 
Nama-namja, ken-a-sin-a gri chanchipila, 
Mitaksru-kotappru a-dubek be-enrango, 

Solbrake an-senga kal-e bi-saskamung. 

Tom-dake auode chidual-chibimao, 

Dengnok-choknok kal-e chion guala 
Mikgitchak-pegitchak ching-oba wal-ki mikrono, 
Dakgrike nonga be-eno a-dubek rinnek; 

An-senga indakeba bi-san’ salrango. 

Gualgenma saoba salrangko bi-sani, 

Cha-atode re-e-roe nokantin’ bolam-bite; 

An-sengriri ga-su-me-su gae bolkosako 
Te-brong-te-gatchu similding cha-e te-e-te-mit 
Cha-atode chi-rokrokpe-gital mibol-me-rakku; 
Wachin’ sal raka enging-engang, 

Ong-katskaa unode angke-na-tok am-na 
Chinangkale man-paode warekrek koksi gape. 

Ding-akon’ guala nikode na-tnikkang ching-e. 

Tusion’ wachikari doktikana a-rankari 
Attam sa] dongnuana tom-dake jinma 
Bi'saskamung kal-grikani wilwilao wekwak-chekbak, 
Turamtang wa-mao gapa do-o-mat gekgak; 

Balbaode simildingding bal attamgrogro 
Riprang-riprang sachie ge-a pattal mijaman’ salirang; 
Salmikkang pindapana mesokon’ jajong mikkang 
Ripamchin’ ripok patode bokso; 

Teng'chaka mikkang gamgipan’ kusini 
Pante-me-tra jrak-jrak neng-taka golpoe 
Balwa ringa attamo rorame ramao; 

Akdualo kal-grike hohoe-a-boke 
Noksam-nokgil dongnue bi-saskamung; 

Mima-sali rimitchin’ minana rato-tet-o 
Ja-rike kamrangchi dakpae ma-a-pamung; 

Ge-a pattal jamdapo cha-atode mepring-mesal, 
Toa-nama ong-jaoba bijak-bigongrang 
Be-en-bitin ba na-tok-na-bat ine: 

Cha-e kusi ong-a man-paa jeko. 

Jingjinge sninge jakma-ba-ku rim-pae 
Pringwalni chakate nakode maran; 

Aratoba choljokjae draatanichi 
Paltikako ka-pae bi-sani bilchi; 

Cha-atode chi-rokrok wa-alo gopako 
Ta-milang-ta-bolchu ding-ding balsra, 

Okdimdim wal-mikraka cha-ate teng-sa; 

An-sengatpila nipile salrang bi-sani 
Man-jaoba salbapilna nalsachi janggini; 

Jegenma saoba agane ong-jasa 
Nambata danang! salrang bi-sani. 

( 2004 ) 


A-BAKU - SALSANI 

Dikdiksa dikdiksa 

Chanchia dikdiksana 

Man-ode salsana miksonga gisiko. 

Nie abaku chongdiksana 
Minata salsako, dila-kem-ani; 

Baldapode kitnalachi dikdiksanio 
Niktuata gisik, branga chong-diksanio. 
Gitchoeun’ ramao 

Chimonge dikdikanti, ong-pila chasongsa. 
Salsalanti manden’ janggio 
Sima-ari gri cha-a sian’ a*tipo 
Jakmikkipon’ bilmane bilsa 
Ran-changa tipchanga chimik gisik chalang 
Dikdiksani gisik, kikiaton’ srisra, 
Ra-rik-salrikani gri daka jekoba 
Man-dapanina rike sal dikdiksani. 
Nisok-niksokja mikkang re-baenga salrangna 
Nangdime-chimonge tingtotanti chombak. 
Chiring-chi sol sale wil-wal; 

Naate sagalma ong-ata songjinma. 
Kangal-cha-asia jakwatode basakba 
Dingtanggenma nika-nia, ja-ku ga-anirang, 
A-baku wang-e nambatana; 
Cha-sipa-dongkama apsan gisik 
Dingtangja on-titiba bang-oba gam-jin; 
Bading-chiwalao, norik-nokdakao, 

An-misilja a-ba nie rik-e man-dapani 
Chanchisokja dubiao, an-tangna chanchiani; 
Ong-china jeba gipinna maina, 

Damgri janggi gipin mandeni 
Amenga dipet mittangna an-tangko; 

A'baku san-e chasong an-tangni 
Gri nangani nipilna, re-baenga salrangna. 
Gisik matgrik, dimchang do-mesal 
Gekgakate bekbak, ringgamate a-bokatda! 
Mikselate tusidimua sringsrang 
Agan-toreatna a-gipinmung 
Rasong chae a-doktangna. 


KANGAL GISIK 

Nikama mikronna be-en-bimangko 
Manden’ gisikni cholon-bewalko; 
Gisiktang rama dilao songreon’ 


37 


( 2004 ) 



Rokom mandeni sing-ode u’mangni; 

Sing-mana dongenga apsano maina 
Sikatpajama nike gipinrangni janggio; 

Dal-pana chupana janggi tangao rikpana 
Sutie-ninietikelejanggin’ ramao; 

Dongpaama ra-biani gisiko u’mangni 
Gipinrang amode, ong-jawama angna! 

Nokkol an-tangni raja bil-jakni 
Pattiako sachake biltang-jaktangni 
On-tisa man-paan’ suaka ka-tongna 
Sinteja knalna man-paode da-alna. 

Bilchi palqjee chu-banda gisiko 
Dongpaama u’mango miksongani nambatana 
Atchiaha gisiko kangale 
Chu-ongnikani apsano janggi tangani 
Nasi-nabal nambata mikkang janggina 
Man-paode cha-a dongjaode ku-rikkak 
Okumu ku-ritchuoba sinteja gisiko. 

Man-paode basakba be-en-bitin ba na-tok-na-bat 
Dongama ripingani gisik salgipinna 
Man-atok-cha-atok nangnikja akkotina 
Suk ong-e cha-pana janggi tangao salsa, 

Bon-oba-chon-oba chanchikuna maina. 

Kosakgilgil chanchia chinapja ka-tongo 
Niksok-nisokatja nambatanirangna 
Dongoba nokap ki-gong sonan’ a-ba dandak; 

Rabit-kabite gisik kangal pangnan 
Bebeia-ani gisiktango chanchiani 
Donsoa kangalani! 

Janggi tanga kangale ga-belbeloba cholrangko 
Chanchian’ kangalani ong-ata mandeko kangal. 

Ka-dongani bebera-ani an-tango mejalo, 

Chanchiani gisiko, da-alo janggini 
Ong-ata mandeko chanchiatang gisikni 
Da-alo janggi tangani dongimin gisiko, mejalni. 

( 2004 ) 

SONAN’ BIGINCHI 

Salgran’ do-ga ka-chipana ‘sakni do-o-matrang sringsrang 
A-sak mikkang dongnue pningpnap; 

Dalmang so-a salgi a sak gimik 

Tom dake turamtang bitip wa-mao, gekgak-gekgak. 

Rimit-tangsek jretjret nabae aski attamprang, 

Janamode sagal grongon salgisako; 

Attam wal andalbaana, ka-dingsmite aski jajongba 
Katchaa nang’ mikkangko, nikna attam jarambongo; 

Rona kal-grike aramung attamsa. 

Ding-karin’ attam ka-sinao 
Songadam-nokadam a-tilan jatchio asonge, 

Neng taka salgimikneng e gamaoni, nang’ ka-bako. 

Nabae gisikna namnama golporang 
Nika nang’ nitoa mikkang sonan’ bimangko 
Askin’ ripok patako chrapchrap wekwak 
Dongama maiba toe nina nang-mung 
Gano-chinoba manden’ dakdapan’ gandingko nitoe; 

Nitoe nika nie rona choode ring aramni. 

Gimaanang’ nitoa song) inman’ bidamo; 

Nengskima re-e ripeng gri rorimpana. 

Rimitchinchin tokoba tangsekchrip bijakrango 
Patoba a gimik sonan’ biginchi aue be-en gimik 
Nikrik-nirikja sari-surian gri, jakchakgijanio. 

Nikjaoba mikchin’ tingtotnang’ mikrono 
Jo ole mikchin’ ang’ ka tongo 
Gimae mande dakdapanin’ a-sako. 

Na baon attamsa grongode nang-mung 
Watmatja kikio chripchrip be-eno; 

Gamchata nitoa, attamni rani; 

On-e teng-ani somoitango chel-ate andalani. 

( 1989 ) 


JOTTON KA-AN’ RAMA 

Knaon aganako, u’mangni 
Ongama bebe, donsoani; 

Gisik katongchi jotton kaani, 
Chamsojokma, neng-skime brangnasan! 
Nikon mikkang-bimangko 

Donggenkon banobade, chanchiman a. 
Gabrik-salmrike am-rikkitode, 

Gisiktango miksongchongmotode, 

On-toke chadamben’ changa-sapako 
Chanchia dingtange, de-a ja-ku unasan; 
Chu-banda nikani, niato mrumru; 

Ka-donggijan’ sasono, katong do pinchep 
Amsok-niksokja, bil gisik; 

On-tisa neng-nikanirang peng-a silang-dare, 
Ong-pila duk warini, 

Apala sagal-chima, chobatna ringnokma. 
Nengrabatkugen warian’ wa-alni 
Grang chaja bilsotna. 

Pa-sike bon ronga, chol-apan dongpaja. 
Rasong-kopalon’ donsoaha, 

Ma-ekatgen maichi! 

Mikandala nikatpana gipinni janggio; 

Chibrim ganda bimchipao, 

Ding-karin’ re-baana, chimongako; 

Salantio mingsa cha*ani, chasongna npingani 
Rang-gam biltang-jaktangon. 

Skime-ma-ame aratgipana: 

Chonbeoba bija, bimchipao sokja; 

Bibalrango bildingdinge balsaoni-balsaona 
Rike songnok birang ring-rang-ring-rang 
Jipjipe grangtangko neng-jake na-mang! 

Watgalgija tingtotanti gapata bitchi, 

Gri chanchiani, amjawa ine: 

Dal-beoba mande, amoba chanchina 
Bikpil-dawil mandesalni gisik 
Pa-sikachi jakwata, tikkelan' bimik; 

Neng-nikanirangan ong-pila, chol-rama, 

Nabaa chanchie jotton ka-an gisik 
Bimchipani a-damo kangal-cha-asi kratchaa 
Salantio on-tiprak kamtangko chimani 
Chanchigipa mandena gapa chu-sokani. 

( 2003 ) 

KASAN’ TINGTOT 

Ran krekkrek a an’ ka-bako mikkan' tingtotana, 
Sikpile rongjanggi tangsekgil a-bigilni; 

Roto-dongtoata aratsoso gisikna 
Jokbae katchaani balange pringprang dukni. 
Ku-sik-miksik on-jaoba srisra tangdapana 
Nangtika ka-tongo dimak-mikmak ka-suang 
Chombak te-kaani jronge dingsi-dingot 
Ga-aketiptapun’ tingtotrang 
Nikjaoba niatna ka-tong ning-niko 
Teng-prote mikkang beate kuchil 
Tokaton’ mikkango sruwek ro rek 
Sona puon’ peo chingjretjret bokjret; 

Samba-sambengo nikgipana srikdikdik 
Dimmik bibana jrip wakidik; 

Sipange si-ip ka-tong silgrak bimik. 

Bra pongding tang-bae janggina 
Dongmat-chakmatja nie nikgipana; 

Jechakoba an-chi a-nalsa-chinalsani, 

Dongjaoba chanpana chatchi-angbak; 

Ku-aganjaoba sriksrik doktop mol-moljaoba 
Knaa sulrangna tik ka-tong wario 
Mandeskan’ ka-saan’ gisikbingbo; 

Pante-me-tra, me-a-me-chik, namnikani 
Mikcha-ka-saani gri mittu-mittek. 

Ran-ode un’ mikrono mikchi, 

Ka-tong birimrang ka-saaniba; 

Srisra tingtotjaode ring-rang wil-wal 
Duk-mikchin’ tipchangana 
Janggin' suk ran-changa 
Ka-san’ tingtot manden’ ka-tongo 
Janggin’ noksa salgimin chasongo 
Paraka chu-sokani manden’ salrango. 

( 2004 ) 


CHANCHIGIPA MANDE 

Chanchigipa mandede, nika dingtange 
Dongoba neng-nikani, nisokjaoba a-brichacha; 
Rong-ma gita dal-oba, on-tiprakprak tikkele. 

Salsalantio chil-engprak, matchota alturiri mingsa; 
Kua-aganjaoba nike ma-sia, taptap chini tingtotao. 
Amchakja rongmaba cham-ake kolongbak; 
Dangtapa jajongko, kolama askiko, 

Salgisako songrea salbae aram gipak 
Dongja amgija salgi-a-sak gimik. 

Chanchigipa mandede, chanchia ning-tue, 

Aganja bal-sal gri chanchigija an-tangko; 

Mingja mandeskani chonnik-onnikako chila pe-gale, 
Miksonga dingchike, chu-sokna janggi tangao. 
Chanchigipa mandede, daksoa a-same 
Re-baenga salrangna, bal-mikkan' sokaona; 
Salantio mingprak biltango pangchake, 

Nangja chabikbakna nangoba chel-chakna. 
Chanchigipa mandede, gri pa-sikani 
On-e dosiko sakgipin mandeo; 

Jegale kamtangko nisie gipinna, 

Chobate apala neng-nikan, sagalko; 

Mikchitangko u-site chipakoreko jilpake, 
Rasong-kopalan ianjok, ba-jok angko ianan; 

Aganja matnange pa-sike gipinko 
‘Chol-rama dongjajok chel-atna maichi ’ 
Chanchigipa mandede jakchakj a somoirang, 
Bang-oba salrang gipinna, agane dakpilgen maiko, 
Tikatja suale kamrangna, dongja somoi aratna gisik; 
Nabaa gital gital namnama chol-rama altue, 
E-chamdamo nika hiran’ a-kolko, 
Jaboldamodanakosonan’ rittongrang, 
Galchip-galsruoba, kiro siko bolgrona sol jok; 
Dongja dil-ani salrang, bi-amna tekkie, 

Pangchaka biltang-jaktango, rikgimin songjinma : 
Aldua-mitanga songsul-noksul, nokdangko nitoe; 
Nika manden’ mikrono, nangpile basena 
Ripeng chong-mot sawa nisoe chanchina. 


TOM-TOMAN’ CHIMIK 

Gitchak-gitchak salni birong mikchipon’ turam-tutiptango 
Watangahaon salrang ding karin’ ripripe jakpa. 


( 2003 ) 

Toktok doktikon’ salaramni dualo, 

Pring walni krangbaana, do-o-mat gekgak-bekbak; 
Guri mitmat,ripamchin’ tottak, sinchip-chikchip wal, 
Salpake-jitpake nabaa pil-taie gital sal 
Manchiatang gita donggimin bilsina changsa. 
Mikmak dimak ding-karin’ dimek-dimek salrang 
Chasipe pakpee, balsrik simildingding bal ka-sinjrim; 
Sal-somoi an-sengbatako, jegalon’ sinbatbanichi 
Wilwilao tari-tilonganirang sal somoina ma-ate 
Balenggipa bibalrangchi a-bigilo tokdapon’ dambrak. 
Chengcheng-bengcheng salni ding-ao 
Balsri bala gita; 

Dingtanga manden’ gisik ka-tongba 
Kangal cha-asia dongnuon’ bilsina sipsap; 

Nokantio mikmika similchip biba. 

Jekjak-bekbak chrik-a bokon’ kusi-katchaanio, 

Ja-pa ki-tik ka-kita, gisik ka-tong bikita. 

Bi-sa-desa gisiko chalonat-dongmatja; 

Dubiengon’ a-gilsak, ‘A-gilsaknirango’ 

Tom tom, rongtala, nitoa katchaan’ sal 
Ring-an ku-rangko salgin’ sa-grerang’ 

“A-gilsako manderangna namnika tomtoma” 
Rimchakdringantin’ ka-tongo 
Tom-tomani Raj an’ sasonko. 

Chinate jringjrot janggi, manden’ an-sengpilani 
Papni ja-dil damsote, “atchitaipilani” 

Aski gita teng-sue, rajan’ bakdilmung 
Songgigrikjok mande Gitelmung a-gilsak-salgini; 
Rasong rasong cheani papni kaoni, 

Ra bae Tom-toman’ Rajan’ sasonko mandeo. 
Jakgitele Jokatani janggina tom-tomani. 


CHOLDUAL 

Salsalantini janggin’ salrango 
Chasongna aganani manden’ janggio, 
Mitel-mitchuani dakchaka man-gipani 
Pattigipa nokgipa chacha pilak somoirangon 
Am-oba noksik-nokbak, gri ongsi-ongdang. 

Amjaode dakna aganako, ong-ode bilni nalsao 
Paltikpajaode sual-antipao; 

Watgalna nangode tikjae-man-jae 
Gisik mata ka-tong be a unode 
Ku chj pa-ajaksi ota mande 
Aganskae bibik-bika gri jeoba 
Bobil dinga ku-manchia 
Man-ode basakoba chanchia salsa 
A-jaksokna gro dingna. 

Re-grong chagrongode cha-asia ba akal-karap 
Bitponge jaksikana gisik a-ningo bichap 
Bika soa chel dal-a, nipilo re am janggi; 

Joksuaka barangga mikneng-beriani 
Nina sikja chakna amja 
Tektaka nachil, mesaka gisik 
Knaon bimung indonga mandeni. 

Man-paode basakoba, sual-antiode dakchakanirangko 
Mitele agana unode guale pilakkon. 

Mairong, gisik mandeni ! 

Man-paode mitela, man-rikjaode mitchia 
Chanchia an-tangnasan 
Nangnika man-gopna mikbokan’ gisiko 
Am-rikkite man-dapan’ chol-rama an-tangna 
Melie-nangrimachi ong-jaoba rope-chope man-gninan 
Cholon-bewal ian mandeni danang! 

Matnanggen sako agangen maiko 
Ong-aha ian chasong gitaini a-gilsako 
Pate kotip do-me chu-sokahaode 
Amaha-cheaha janggi tangani kamrango. 

( 2004 ) 


KAKKET 

Agana pilakan, pagitcham A-chikni, 
Kim-kim kakketgipa bebera-atango; 
Noksik-nokbak sandiao leka pal-takosan. 
Daknanggipa ong-ja, mikkang bimango 
Komiama mitel-mitchuani a-saknalsani. 
Knaronga ku-ritingo niatpiltaio 
Sokkujawa darang jatba toe ninamangba. 

Dongkuama banoba kakketanirang, 

Mesokpana biginchiko mikkim A-chikni; 

Bismak gita on-timinti, kakketgijana. 

Parak-mesokachim samba a ma jatna, 

Ripokka-saani, jakko kakketani mil-am. 

Ong-a skanggipa, nikcheng rimchenggipa. 

Bao bon-nkaljok, maikai chon-rikaljok! 

Sual-ra-ronjama apsan, 

Dingtang pattiama? 

Ate hij ama A-chik jatna. 

Dongdamengjok a-mik-salmik ‘sakni kusinio. 

Niksok-nisokgija a-sak andalmitmat aram; 

Man-pakanga ong-si kusinirang baksa. 

Salni teng-a tengrakjake, mikbokanio, 

Dongja sandiani jattang an-chitang 
Dongja baseani ma a-no ine. 

Chipkamatjokkarin’ suka-sakni, 

Suakama dikdikon dongkamgijanirang, 

Bangbango gitchoe pangchakani gri; 

Tang-bingbanga skatgija bal bala baksa. 
Gualengamande-Nokgipan’ pattiako, 

Baiba ka-sinjrim balwa Nama Kattan’ bil 
Salgal-de-gale ka-tong aramni 
Pil-taie aroba changsa 
Wadap ronggrik mikka ka-sa-kakketani. 

( 1990 ) 

TALDAPATANI 


1. A CHIK BILCHAM 

la peodoko, Chasong Gital Achikku sea-jotani Pagipa Pa. Howard 
Denison W. Momin-ko gisik ra-na aro uko mandera-na gita seaha. Poedo 
Segipa Pa. H.D.W. Momm A-chikrango skanggipa M.A. (English) 
matchotchenggipa ong-e Guwahatini Cotton College-o Skigipani kamko 
ka-aha. Uni Skigipani kamko ka-miting salrango college-o poraienggipa 
A-chik chadamberangko ku-tango sea-jotanina gisik on-china didianiko 
dakaha. Ua an-tangba namnamgipa poedorangko seaha. Ua chasongo 
bang-a poedo seanirang ong-kataha ine nikna man -a. Uni ku-tangna 
gamchatbegipa on-gilaniko gisik ra-na ia peodoko seaha. Aro Peodo Segipa 
Pa. H.D.W. Mominkon “A-chik Bilcham” ine donaha. 

Peodo Segipa Pa. H.D.W. Momin-ni somoina skang siangania 
A-chik jatna dal-bea gimaani ong-aha. Indiba uni segimin poedorang 
da-alona kingking bang-a A-chik manderangna gisik nangatbeaniko on-aha 
aro ku-tangni gamchataniko parakaha. 

2. A SAK JANGGI 

la poedoo angni atchiram song Shilluko nikgipa obostarang aro 
janggi tanganini gimin ja-nape seaha. Salgro jolni songrango October jam 
bon-angachi sin-kari a-bachengbamiting salrangan bilsini an-sengbatgipa 
ong-a. la salrango mikkarang komianichi songadamni ramarang a-wek- 
chiwek dakjaha. Songadamo game cha-giparangni jakrokbatgipa salrangba 
ong-a. Ge-a pattalrango pilakchin mi silbaengani tangsekj injin dake nina 
an-senga. Wachi kario sigimin gita nikgipa ge-a pattalrang janggi sikpila 
gita pilakchin tangsekchipchip nikani gisikrangko ka-srokata. Jarambongni 
attamrango pante-me-trarang songni ramarango re-rame attam balwa 
ka-sinao an-sengtoka. Gamgiparang ge-gimin mirangni silbaengani 
uamangko bitena ka-dongsoani baksa gisikko ka-srokata. Ge-a pattalrango 
jajongni teng-chakanichi mi bijakrango ma-bakenggipa ripamchi boksoso 
dake balsri balao nina nitodapata. Aro a-gilsak janggi sikpila gita gisikrangko 
ka-srokata. 

3. ANG’ A-CHUNA 

Angni Collegeo kam ka-rimskarang baksa Tura a-brichi 
doangmitingo wilwilao nikenggipa bolrang aro ka-jrimjrim balenggipa balwa 
gisikona chanchianiko naataha. Angni gisikona sokbaenggipa chanchianio 
pangchake ia poedoko “Ang’ A chuna" ine donaha. Bol-waarangko 
ka-saninggija nisiana duk ong-an baksa a-bri-chiringbolrangni dukko janape 
seaha. A-songko namatpilna rakbegipa ong-oba jotton ka-anio ong-na 
amgijanide ong-jawachim. 

Nitobee chaenggipa bol-waarang Asong-chigani mikkim rasong 
aro a sal gnanganiko paraka. Tangsim a-brini kambeo chaenggipa 
bolgrimrango kotip kaa gita aram simdapani a briko nitobatata. A brio 
chaenggipa bolrangni gamchatani aro nitoaniko songjinmao mandeni 
ge dapgimin bolrang mamungoba tosusana amja. la chasongrango 
bolrangkoripingani aro uni gamchataniko A chikpagitchamrangni gamchate 
ripinga gita ripingna jotton ka ani namen komiaha. Simsakgija dakanichi 
A songni a sal gnangani aro nitoaniko ong siatanina ka bea gnang ia poedoko 
seaha. 


4. JANGGIN’ NOKTOP 

1987 bilsio anga Mendipathar College-o Skigipani kamko ka na 
Shillongoni re baaha. College-o Skigipani kamko ka mitingo chagronggipa 
obostarango pangchake ia poedoko “Janggin ' Noktop" ine done seaha. 

Adita jarangna donge Skigipani kamko ka mitingo chonbegipa 
noktopo dongnaba nangaha. Janggi tanganio dingtang dingtang 
neng-nikanirangko chagrongani angko janggi tanganina ning-tubate 
chanchina draataha. A-paloni niatgipa manderangna angni janggi tangani 
noktop gita chacha ong-achim, jekon, ‘Dreja-gumdeja mikkang bimango. 
Nika Taruk-Tambuk gita* ine poedoo janapaha. Dakchepanichi aro 
kratchaataniona galonako man-e janggi tanganio neng-nikamrang sokbaaha. 
Angni janggi tanganiko ia obostachi dikdiksana namjabatataha. Ua 
salrangko nipilate nikna man-aha ia ong gimin obostarang duk aro 
neng nikani ra-baaha. Indiba janggi tanganina chanchiani aro rakbate jotton 
ka-naniko naataha. la duk-mikchian angna chakchikani aro chusokaniko 
ra-baskaaha ine nike ia poedoko seaha. 

5. CHIJANGGIN’ KABAK 

South Garo Hillsni skotong songjinma Baghmarao sorkarini kamko 
ka-engmitingo angni dongchakgipa nokoni Simsang chibimako nigamachim. 
Bilsi gimiko Simsang chibimao nikna man-gipa obostarango pangchake 
seaha. 

Sin-karini pring sal nabaan’ baksa Simsang chibimaoni baldobagipa 
gurimikbalwa namen be-enko dongtoata. Balroro karini sokbaani Simsang 
chikolo an-chengari dake rongchepa. Chibimani nalsao chaenggipa bolrang 
jakruronge ritimbapilgipa bijalaango attam sal teng-chakani Simsang 
chibimani ka-bako tangsekchik dake nina nitoatskaa. Aro chibiman’ 
an’chengrang chisamo songdonggipa manderangna dingtang an'senganiko 
ni'baa. Wachi kari sokbaani Simsang chibimani bimang kolgapila, basakoba 

chi dal'baani a-pal a-duni ge-anirangko ripe sagal gita nikatpilskaa. A-ran 
kari sokbapilon chibimani chi rongrikbapila. Attam jabitchimo na-wal 
nigiparangni walo na-tok rim-ani chikol gimiko teng-chakani nikatgipani 
gisikko ka-srokata. Simsang chijolo songdonggiparangna ia chibima bilsi 
gimiko dingtang dingtang dake janggi tangani cholko ra-baa. Uni gimin la 
peodoko “Chijanggin ’ Ka bak" ine donaha 

6. MIKSONGA 

Baghmara Reserve a kimbri angni dongram noko sin -kari aro 
balroro kario nikronggipa sal-somoirango pangchake ia poedoko seaha. la 
ong-telaigipa karirango nikanirang angna gital miksonganiko naataha. 

Sin-kari pringni simila balwa balbaani aro wal seng-baana 
do-orangni mikoa ku-rang gisiko katchaaniko ra-baa. Salni ding-baana 
ripamchi tingtotrang bol bijakrangoni ran-anga. Karini dingtangan baksa 
balroro sokbana bol-waarangni nitogipa bimangrang dingtangatna draatako 
man-a. Balroroni salmitchie balwa balanina bol bijakrang jakruronga. Kari 
kri ong-enggipa uamangna neng-nikani, duk aro janggi tanganina saknaaniko 
ong-ata. Indiba bijak jakruronganian uamangni janggio jakgital nabae 
bimangko nitoatpila. Unigimin uamang wachi karini sokbaana, chong-motan, 
‘Airok-Wachi-Toktak salna’ sengsoa. Agana do-maskiba mikka bitchi 
re-baana kusi ong-soe mikoana, ‘chi kambe suaknakjok chibilbang 
ripitnakjok’ . Janggi tanganio neng-nikanirang chakchikan gisik atchiata. 
Uarangko chakchike badeatani nambata janggi tanganina re-mikkangani 
ra-baskaa. Ia nikanirang angni janggi tanganio gital miksonganiko naataha 
aro ia poedoko “Miksonga" ine donaha. 

7. JUMANG 

Mande sakantion janggi tanganina jumang nikanirang gnang. 
Nikjumangan’ a-gilsak an-ching janggi tangenggipa a-gilsakoni namen 
dingtanggrika. Bang-bata salon ia jumangrang mande bilni nalsaogipa 
ong-naba donga. Indiba nikjumangani gisikrang baksa janggi tanganio 
re-mikkangani mande sakantina jotton ka-ani gisik ong-katata. Pilak 
mikkango chagrongenggipa neng-nikanirangko warachakna bilko on-a. 
Jumangni a-gilsak mandeni jotton ka-anio be-en pil-na ama aro iandakgipa 
nikanirang ong-gramani ong-ja. Angni chonmiting salrangon re-a-doanirango 
nika-nianirangchi gisikni miksonganio sokbaaha. la obostarang bang-a 
nikjumanganiko naataha, uarangko gisik ra-atpile ia poedoko seaha. 

8. MIKCHIN’ BOLI 

Niken ggp a Kristianrangni janggi tanganio pangchake ia poedoko 
Chibasal magazine-o gatatna seaha. Isolo biani aro mol-tnolaniko “Mikchin’ 

Boh” miksonge donaha. Janggi tanganio dukba sukni salrango mikchirang 
nabaa. Aro mikchi ong anian pil sa gita janggina ka dimeaniko ra bana 
dakchaka. Kristian janggi tanganioba duk ba kusini mikchirang gnang. 
Bianichi Isolona mikchini bolirangkosokatani gisikni gita janggi langaniko 
bilakdapata. Indiba dal gimin mandeni janggi tanganio lan namen rakbegipa 
aro an tangni bilchi jotton ka anio atchiatna amja. Ian Isolni Gisikchi 
ong bana gita ama. 

9. KATTA SAMJANGGI 

Bilsi 1995-0 attamsao anga Baghmara Capt. Williamson Memorial 
College-ni fund-ko bariatna ong atgipa Musical Concert-ona okamatako 
man e re angaha. la Concert-o A chik Git Ring gipa Lucas Marak uni 
namname segimin gitrangko ring na a bachengaha. Indiba rang gitik 
uamangm jakkalgipa sound system-rangni bilko amchakjac Concert-na 
tansogimin bijoli kamsotaha. Taripilmiting somoio pilak gipinrangchi 
andalgenchimoba chonbcgipa emergency hght-ni lengao dama doktimgipa 
(Drummer) pante antangni changa-sapako mesokskae dingtang dingtang 
bcwalrangchi doke-dame mesokaha, jekai, chadenge, dokani goolrangko 
godoe, damarangko re jojoe light taripila man kujana kingkmg doke nina 
rc bagipa manderangko an-soataha. Bijoliko tariman pilo bang gija 
manderangsan uni changa-sapaniko mitelpilskae jakpa dokaiaha. Adita 
somoirangna dontonggija dama doka nengani aro dingani gimin uni mikkang 
gitchakpilaha. Gipin a songrango ong genchimode uni changa-sapako 
chadenge mandera-an baksa gam-bee jakparangko dokgenchim. Indiba 
A-chikrangode uko mitelpilani pal jinmaoni saksa gambee chonnika gnang 

chrikataha, “Baa baring belatL Oih! baring belati. ” la kattako 

knae anga namen duk man-beaha. la obostao pangchake ia poedoko, ‘Kalla 
Samjanggi ’ me done seaha. Katta mandeni gisikko tangatgipa sam aro 
janggi gita ong-a. 

Katta namen matsrambegipa silchidare ong-a. Kattako name 
jakkalam mandeko ra-dona ba ra-ona ama. Ong-gimin obostako nie A-chik 
manderang sakgipinni changa-sapako de-mitelaniko (appreciate) dakna 
simsakja aro gisik nangbreja ine nikna man-a. Jatni silna ampagijani 
a-selrangoni mingsa sakgipinni changa-sapanirangko mitelpilskaani aro 
didiani komiani ine nikatna man-gen. Ia salrangoba chadamberangni 
changa-sapako de-mitela aro didiani dongjani a-sel mitam gunrangde 
gimachipa. Mitamrang de-mitelani aro didiani donggijani gimin changa- 
sapakon dakmesoknan ka-dongja ba galchipe bon-atronga. De-mitelani aro 

didiani kattarang mandeni gisik katongna katchaani aro bilakdapataniko 
naata. Aro janggi tangani kamrango chu sokanina jotton ka-ani gisikko 
atchiatna dakchaka. De mitela aro namnikpaani katta samjanggi gita ine 
la poedoko seaha. 

10. MA AN’ KASAA 

Bilsi 2002 November jao Forest Department-ni quarter-o 
dongmiting pnngsao angm depante chonbatgipako ma gipa a palo sal 
chakjoljole auatengachim. Ma ningsa depanteni chi kal jolc kusi ong e 
aumitingo nm-grik-kal-grike ansenganiko nike la kattarang angni gisikona 
sokbaaha. Chonmiting salrango ma gipani an tangna ka saaniko gisik 
ra atpile la poedoko seaha. Ma ani detangna ka saaniko mamungchiba 
tosusana gita amja. Mande sakantian atchiaoni nia ani ka saan’ kunoja ku 
dc chenga. Ma ani skiako daksningpae ku sik agana aro uni ka-saani .samra- 
sampilanio dal roroa. Ma ani ning tugipa detangna ka saaniko gunrangko 
dedoanio la poedoko seaha. 

11. KATTA-MA 

Katta namen matsrambegipa silchidare ong a. Kattani mikkang 
bimangko pilakba nikna man ja. Indiba uni bil aro matsramaniko wa al- 
chiba kimitna amja. Pilak chasongrangon kattachin a gilsakni pilak 
songnokko rikaha. Kattako jakkalsretanichi a song chiga grua aro mandeni 
jat dinggrikaniona sokna ama. Kattako simsake jakkalani songnok aro 
mandeni jatna tom tomaniko ra bana gita ama. Bang a manderangni janggi 
tanganio kattako simsake jakkaljani gimin neng nikanirangko chagronga. 
Manderangni janggi tangani nikgimino pangchake ia poedo seaha. 

12. TINGTOTSA CHI 

Bilsi 2003 October jani bon angac'iipak Sonibal attamsao anga 
an tangni dongram quarter-ona Baghmara Simsang dolongko 
re-pakbaengachim. Attam salnapangan baksa balsri bal balao banga pante- 
me trarang roramtokengachim. Bang a manderangni gisepo sakgni pante- 
metrani rama re-joljole golpoengani aro agan-ka-dingani reramani angko 
gisik nangataha. Adita salrangna attamanti nikrongani angni gisikona 
chanchianiko naataha. Uamangni gisiko namnik-ka-sagrikani gimin angna 
darangba aganjaoba uamangni dakbewalrangan ka-sagrikaniko 
mesokachim. Nikenggipa obostao anga ia poedoko ‘Tingtotsa Chi ’ ine 
done seaha. 

Mandeni ka saaniara tingtotsa chi gita ong a. Ka saani mikkang- 
bimangko nikjaoba uni dangtapani mandeni ka-tongko dingtangatna ama. 
Ka saani tingtotrang silgrak gita rakgipa ka tongkoba bitpongna ama. 
Ka sagrikaniko mandeni pilak kamrango, re a-doa, kam-cholono nikna 
man a. Ka saani mandeni ka tongo dongkamon maibakai ekgrikatna jotton 
ka oba ampilja. Basakoba mandeni gisikko brangata. 

13. A BAKU SALSANI 

Bilsi 2004-ni December 24 tankni waljatchio biaplango tusimitingo 
dingtang dingtang obostarangko niate angni gisikna chanchianiko naataha. 
Bang a manderangm janggi tanganio daka-rikani kamrangko niatengon, 
Asongko dilgipa, bading chi walgipa, songsalko rikgipa, nokrik-nokdakgipa, 
aro pilak gadangrango janggi tanggiparangan salsani gimin chanchie janggi 
tanga me nikatna man a. Salsani a bakuko done kam ka gipa mandeni gisik 
pilak salon salsani man gnini gimin chanchie janggi tanga. Uni obostarang 
nambatrorooba ua mandeni chanchiani aro miksongani gisik salsana 
chanchiaoni dingtangja. landakgipa chanchianion chasongrangsako 
matchotata. Uandakgipa manderang mamungsaloba gipin mandeni 
janggina chanchipilani gisik sokbarongja. 

14. BI SAN’ SALRANG 

An tangni atchiram songo bi sani salrangko gisik ra atpile ia 
poedoko seaha. Bilsi gimikni salrango songadamo nikna man-gipa janggi 
tangani, karirangni kri man na amgipa bolam-biterang baksa bi-sani 
salrangko kusi ong e re-atanirangko janapaha. Balroro kario nikna amgipa 
sal somoio aro kamrang, wachi kario songadanmi rama-sorokrang, man-na 
amgipa cha-ani biterang, aro janggi tangani bewalrang, a ran kari aro 
sinkarini salrango janggi tanganirang baksa songadamo donggipa bisarang 
maikai katcha-kusi ong achim uarangko gisik ra atpile ia poedoko seaha. 

15. AMAN’ KlISIK 

Mitam A-chikrang an tangtangko A chik jat ine mesokpana 
kratchanika. Aroba mitamrang kutangko gamchatnikjae gipin kusikrangko 
jakkalbata. An-tangtang jatni bewal aro kusikko manderaja baksa uamang 
an-tangtangko gipin jat dake chanpana jotton ka e gipin jat dake janggiba 
tanga. Indiba Achikjatnu sorkarini ongimin pilak cholrang, jekai, poraiani, 
kamrangode ra na kratchaja. la A chik jato ong enggipa obostarangna 
duk ong-ani aro ka-bean baksa ia poedoko seaha. 

Ku'sikchi jat atchia. Ku'sikni gamchatani a'gilsakni gamchatbegipa 
hira muktanaba bata. Gisik grigipa mande ba “Miksilgitok ranggol sko 

gisik mande” chonika. Ku-siktang aro jattangko mikchepe gipin 

jat ine mesokpae janggi tangani jattangko cha-boka. Ku-tangko gamchatnike 
ripingani chanchigipa A-chik sakantini kam ong-a. 

16. DINGCHIK GUN 

Gunrangko mikronchi nikna amgija. Namgipa gunrangko ka-tongo 
masina ama. Namgipa gunrang mandeni gamchataniko bariata. Gunrang 
nitogipa mikkang bimangna bate dongkambatgipa ong-a. Namgipa gunrang 
chong-motgipa ka-saaniko ong-atna ama. Nikrangrao nikgipa mande nito- 
daknanganirang sal-somoini re-ani baksa dimelangoba dingchikgipa gunrang 
ka-tongo skatrika aro chong-motgipa ka-saaniko atchiata. Nokdangni janggi 
tanganio nikgiminrang obostarango pangchake seaha. 

17. CHADAMBEN’ GISIK 

Baghmarani gittimsaona ripengskarang baksa meattam cha-na 
okamatako man-e anga nokdang ge-saona re-angaha. Nokni manderang 
jakchakpilgija meattamko tarimitmgo sakgni chadambe pante-me-tra 
dakbewalrang angni gisikna chanchiani naataha. Uamang sakgnim 
dangtap-rimtapani, agangrikani aro sachigimin cha-anirangko tarianirangni 
uamangni ka-sagrikaniko parakachim. Ku aganani dongjaoba uamangni 
dakbewalrangna ka-sagrikaniko angni gisikna gambee aganengachim. la 
nikanio “Chadamben’ Gisik” poedoko seaha. 

Chadambe sakantion mikcha-ka-sagrikani atchia. Ka-saanio 
janggini neng-nikanirangko cheani bil gnang. Apalgipa silang-darekoba 
ga-bata aro ka-tong sikgrakkoba nom-atna ama. Changsa ka-tongni plengo 
mohor su-ani uamangni nika-nia aro re-a-doako dingtangata. Nito- 
daknangjaoba nika mandal bibal mikkang aro nika wa-treni bijak nitoa 
mikgil. Agana ku-rangko knajaoba uamangni re-a-doa bewalrang sima nia 
gita uamangni ka-tongo ka-saghkako paraka. Ka-saani sakgni mandeni 
ka-tongko nangrimata aro basakoba ka-saanio dubiate uamangko gisik 
brangatpila. 

18. BALGITO 

Balroro karini sokbaana bol bijakrang jakruronga. Balgito balroroni 
salrango bilsina nitoe bala. Ritimkari sokbapile cheksiarigipa bolrangko 
nitoatpila. Kari sokbaana ong-telaigipa bol-waa, a-brirang chiringrango nika- 
niani dingtang ong-baa. Karirang re-bae re-angpila aro kariantian somiona 
krae nitoaniko ra-baa. Mandeni janggi tanganioba balgito gita ong-a. 
Mandeni janggi tanganioba karirang gnang. Uandake, chasongsa re-angani 
ja*mano chasonggipin re-bae mandeni janggi tanganiko balgitoni bibalrang 
gita nitoaniko ra*baa. 


52 



19. JAKRURONGA 

Rangku Memorial Higher Secondary School Hall-o Baghmarani 
School Inspector Pa. P. K. Hajong, sorkarini kamoni neng-takgimin .It. 
Director aro Secretary MBOSE, Pa. L. D. Shira-na bon kamgipa 
mandera ani programmeko dakaha. la tom-anio okaniako man-e angaba 
dongpaengachim. Dingtang dingtang agangipa manderang uni A chikku 
sea-jotanina on gilaniko janape agantokaha. Uni kamoni neng takanichi 
A chik jato saksa Departmentni gamchatgipa Officer gimaa gita ong a 
me janapengachim. Mitamrang, kamoni neng takanichi ua bang-bata 
ongilaniko dakna man-gen ine ka-dongsoanikoba janapjolengachim. Pilak 
agananirangko knatimengmitingo ia kattarang angni gisikona sokbaaha. 
Uni kamoni neng-takania angni gisiknade ‘Jakruronga ' gita ine nikate 
poedoko seaha. Jakrurongani dongjaode ritimaniba dongja. Ritimaani 
dongjaode bimang dal-roroaniba dongja. Mande sakantina jakrurongani 
sal donga. 

20. NINGNI MANDE 

Bilsi 2002-ni August jao Capt. Memorial College-o (i) Pekgipa 
ringaniko (drugs) jakkalani namgijani (ii) Chadamberango gisepo dingtang 
dingtang namgija bewalrang (Social Evils among Youth) ingipa 
pangchakanirangko ra-e kragipa Skigiparangko okamate skanggipa 
changna Group Discussion Programme-ko Baghmarao ong-ataha. Group 
Discussion-ko maikai ong-atronga namedake ma-sijae, kan-dikgipa 
salrangna skangsan u-iatsoani gimin chatrorang ia topic-rangko namedake 
tarisona man-jaha. Aro ia susaanio namedake bak ra-na man-jaha ine 
matnange songbad-rango see parakataha. la programmeko susaanina 
dakatjachim. Indioba kraa boksisrangko on-jaha ine Chatrorangni Dilgipa 
angko matnangaha. Programme-ko name chu sokatanina aro bang-a bak 
ra-pagipa manderangni namnikpaanikoaganemitelpiloba adita salrangni 
ja-mano songbad-o ‘chatrorangko cha-bokalia ’ ingipa matnangani angni 
ka tongko matatbeaha. Gisiktango duk ong bean baksa mikkangchi 
landakgipa nama kamrangna tikkelanirangko daktaijana gisiktango 
chanchiman-pilahachim. Gipin officer-rang jekai kamko chu-sokatna 
mang-mang chanchie an-tangni kamko ka-achim uagita dakpana chanchia 
sokbapilaha. Matnanga man-ana bate iandakgipa kamrangko watgalsrangon 
nambata ine nikengon, angni gisiko minggipin chanchiani nabataiaha. 
Manderangni ong-gija matnanganina jattangko namatna tikkelanirangko 
watgalode Jat aro A-song sana ka-dongkugen! Aro sao pangchakkugen! 
Angni janggi tanganio chagronggipa obostao ‘Ning'ni Mande’ ingipa 


53 



kattabichongko ra-e poedoni bewalo an-tang gisikni duk-skimanirangko 
seaha. 

Mandeskani matnanganirang pilakande kakkct ong-ja. 
Matnanggjpa manderang pilak salrangon sakgipinni janggi tangako nirikkie 
matnangronga. An-tangtangba dakja sakgipinni jotton ka-paanikoba 
bakrimpana namnikja. Matnanganirang mandeni chong mot gun aro 
gamchatako komiatna amja. Gisiktango maikai chanchia aro bebera ani 
gnang uagita nama kamko ka-na miksongani dongna nanga. Mandeskani 
chanchichipe matnanganina nomboke namatna jotton ka-aniko watgalna 
nangja. Watgalgija jotton ka-ani jatna namgnirangko dakpana cholko on-a. 

21. KANGALGISIK 

Baghmara D.C. Office dingtang dingtang kamrangna interview- 
rangko dakmiting salrango bang-a A-chik chadamberangko sorkan kamko 
dambeoni sandiani a-selko sing-ronga. Ritchao sak sotchetrang gitade, 
‘poraina chol ong-jaha, kangal-cholgri, dakchakgipa dongjaha* ine 
aganchakronga. A-chikrang indakpile chol gri ongama ine chanchimanpila! 
Jotton ka-beoba uamangna cholrang dongjawama! Name dake 
sandiangkuode nikna man-na ian pa-sikanisan ong-aia. Chong-motde, 
bang-bataan dambeonin jik-se kimgrikani giminsa kam sandina draatako 
man-aha ine nikronga. la nikronggipa obostao pangchake bang-a A-chik 
manderangni janggi tanganiko dingtang dingtang biaprangchi re-a- 
doanirango, songni-nokni manderangko gronge golpo-solpo ka-anirangchi 
am-sandie niaha. Angni sandie man-ani “Kangal ongsini gisik” hang-a 
manderangon donga ine nika. Obostako pa-sike nambata janggi tanganina 
tikkelani gisik atchija; unigimin uamang kangal ong-e janggi tanga. Uamang 
an-tangtangsan kangal ong-e janggi tangaija indiba gipin manderangkoba 
aro uamangni dedrangnaba ia apsan gisikon donatronga. Indake kangal 
gisik atchikapa aro ja-dil su-e janggi tanga gimik dal-kapaha. Ia nikanio 
pangchake “Kangal Gisik” poedoko seaha. 

22. SONAN’ BIGINCHI 

Jajong jarambongni nitoaniko songadamo donggipa manderangsan 
nikrikbata. Jarambongni attamrango uamang nokni sararango asonge 
attamni ka-sina balwarangko chake neng-takronga. Songj inmao 
songdonggipa manderang jarambongni attamko jakchakgijanichi bang-bata 
salon nikrilma gualronga. Turao songdongpae janggi tanganichi an-tangba 
jarambongni attamni nitoani aro nike-nie an senganirangko nikgualronga. 
Jarambong attamni nitoanina ka-pakanio chanchiatpile ia poedo seaha. 

23. JOTTON KA AN’ RAMA 

Pa sikani kattarangan janggi tangao chu sokanina jotton ka aniko 
bon chipatronga. Baghmara District Selection Committee-ni Member 
Secretary ong e Interview ra anirango A-chik chadamberangni pa sike 
agananiko bang en nika. Mama poraidapja me sing-ode *c/iol ong-jalia ba 
dakchakgipa dong/aha' ine aganchaka. Indiba chong-motgipa a selde 
jotton ka-e cholko am-na sikjaha ba duk chakna sikjasan ong-aia. Choi 
donggijanide mandeni gisiko jotton ka aniko champengna amja. Gisiko 
miksongani aro neng nikanirangko chagrongna gisiktangko tarisoani 
dongode pilak champenganirangko chena ama. Janggi tangao 
neng nikanirang bang-bata salon champengani ong-ja indiba nambatgipa 
cholba ong-pila. landakgipa pbostao bang-a A-chik chadamberang janggi 
langenga me nikanio ia poedoko seaha. 


24. KA-SAN’ TINGTOT 

Sigimin mandeko bon-kamgipa grongrikaniko dakmitmg somoirang 
bang-a manderangan mikchi rakna amja. Sakgipmni duk mikchirangko nikani 
manderangni ka-tongo tik nangea. Sigipa mandeni chatchi-angbak 
ong-jaoba nikenggipa duk gisiko nangeanichi duk ong-chakaniko sokbaata. 
Manderangni janggi tangao nikronggipa angni gisikona chanchianiko 
naataha. Nikenggipa mandena maina duk ong-paani sokbaa? Chatchi- 
angbak ong-pajaode mama duk man-paa? 

Mikchirang ka-saani chin ong-a. Mandeni janggi tanganio mikchi 
lipna nanggenchimode mandeo ka-sagrikani aro kusi ong-aniba 
dongjawachim. Sakgipinni mikchirang nikgipa mandena nina nitoani ba 
kusiko ra-baja. Indiba mikehirangan an-chingni janggi tanganio kusi aro 
kaichaaniko ra-baani cholgugaba ong-pila ine nike poedoko seaha. 


25. CHANCHIGIPA MANDE 

Manderangni chol gri ong-e janggi tangani ja pangko adita 
bilsirangna am sandie niaha. Angni nikani chanchiani gri janggi tangani me 
man-aha. Chonmiting salrango angni pagipani aganako knae angna 
chanchiani nakatronga. la nokdangrang a-a-chi, bari-bagan donge maina 
cha-asia. Chanchigipa mandeko uni dakbewal aro re-a-doako nike mai 
rokomni mande agana ama. Chanchigipa mandeni nikani gipin 
manderangoni dingtange nika. Uni chanchianirang gipin mandeni 
chanchianina bate ning tubata. Chanchigijagipa mande pilak salon kangal- 
cha-asirangko chagrongbata. Cholrang dongoba A-chikrangni songadamo 
kangal ong e aro chol grie dongenganiko nike ia chanchia angonA^li^aaha. 
la nikanirang angni gisiko nangeaha aro ia poedoko sena gisik sokl^jl^a. 

MITELPIIANI 

la kitapko chapa ka atanio ia ka mao janapgimin 
manderangni dakchakpaani gri chu sokgipa ongjawachim, 
Uamangni dakchakanirangna ango mamung on-pilskaani 
dongjaoba pilak didiani aro kamrangchi dakchakanina 
mitelbea. 

Dr. Ma. C. R. Marak (Rtd) Head of Department Garo 
N.E.H.U., Tura ia poedorangko ki tap dake chapa ka atna 
rakbee didianiko on-aha. Unbaksana angni segimin 
poedorangko poraie agandapaniko seatanina mitela. 

An-tangni gamchatgipa somoirangko jakkale ia 
segimin poedo ki-tapko bimang ong-atna computer~o bang a 
kamrangkoka ahaninaPa. BalsengD. Arenghko mitela. 

Ki'tapni bigilna photo-rangko sandie tarigipa Te. 
Babilan K. Marakkoba pilak uni bimchipe kam ka'anina 
mitela. 

Pa Mir Koknal Morak, Economics Honours-ko 
St. Anthony's College-o poraie motchotoni ja mano 
MA (Ec?ndmits)-ko NEHU, Shillong-o poroiaha. 
Master Degreeko matchote bilsi gittamna Compiler 
dake Director Soil Conservation, Shillong-o kamko 
ka chengaha. Uni ja mano 1987 bilsio Mendipathar 
College-o ja gittamna Lecturer kaaha. 


Bilsi 1988-oni bilsi bongana Tura Don Bosco College-o 
Saro Lecturer-ni kamko kaaha. Meghalaya Civil Service porikako see 
chu sokam ja mano Lecturer-ni kamko watc Baghmara DC Office-o 
bilsi 1994- pni 2005-ona sorkarini kamko kaaha. Do o Williamnagar-o 
Additional Deputy Commissioner onge sor,karino dongdike on enga. 

, Lecturer ko mitingo A'cWkku-ko skina . nangani gimin 
banga A chik sca-jotanirangko -^andianiko dakrki , n^^ la 

sandianirangchi poedoo seanirangna gisik onbqtha gbachengaha. 
Indake daalo poedo seanian janggi tanganio ka rongbewaf kam gita 
ong pilaha. ICu • mande-Ku • jaleng ian skanggipa poedo ki-tgp ong a. 

la segimm poedorang bangbatoan dirtdngni janggi 
tanganio chegronggimin ba gipin mandeni janggi tangdhJd, nikronggipa 
obostarango pangchake seaha. Poedoni bewalrangchi gisiktango 
chanchianiko parakna. aro Poedo seanina gisik' on-gipa gipin 
manderangni gisikko didiani cholba onga. Bangbata poedorang 
poraisoenggipani gisikko demesaani aro dingchaotanina seaha. 
Minggipin, aganbewal kattarangko seani bewalo donatpilna aro 
A chikkuko ripingantna miksonge seaha. 

-Ku^tangko skigipa onge kam ko mitingo A chik chadam- 
berongrti ku tangko mikehepe roam aro kugipinna bate onbate 
raanichi dalbatgipa rabioniko manaha. la ro'bianina kaa 
chakmatjae mitam poedorangko ning tua kattarangko jakkale seaha. 
Ku tango jj.ea-jptaniko ra dopana aro namdapatna - 

,”Jdkkinok-banggie, 0! Ama. 

Chite gate, mepal tine chuatna Nang ko 
Mina gate, na na chala su e, dakgni kam 
Chanchigipa mandesal aro chadambe sakontini 
Jikkele namatpana am sandic chol-rama salantio; 

Chakat! A chik me a-me chik, jakkile chanchigipan' 
gisik." 


Price Rs. : 50/- 


-MKM. 



